1.  ผลิตภัณฑ์สินเชื่อ

    1.  สินเชื่อธุรกิจขนาดใหญ่

ธนาคารให้บริการด้านสินเชื่อสำหรับลูกค้าธุรกิจขนาดใหญ่ซึ่งได้แก่ลูกค้าที่มีวงเงินสินเชื่อมากกว่า
500 ล้านบาทขึ้นไป หรือลูกค้าที่มีสินทรัพย์มากกว่า 500 ล้านบาท ทั้งนี้เนื่องจาก
ลูกค้าธุรกิจขนาดใหญ่ เป็นลูกค้าที่ต้องการการดูแลแบบเฉพาะเจาะจงตามประเภทธุรกิจที่แตกต่างกัน
ธนาคารจึงแบ่งกลุ่มลูกค้าโดยแยกตามประเภทธุรกิจ ดังนี้

  1) กลุ่มอุตสาหกรรม
  ให้บริการลูกค้าในกลุ่มที่ดำเนินธุรกิจที่เกี่ยวข้องกับภาคการผลิตหรือแปรรูปสินค้า

  2) กลุ่มพาณิชยกรรม ให้บริการลูกค้าในกลุ่มที่ดำเนินธุรกิจที่เกี่ยวข้องกับการซื้อมา-ขายไป

  3) กลุ่มธุรกิจการเกษตร
  ให้บริการลูกค้าในกลุ่มที่ดำเนินธุรกิจที่เกี่ยวข้องกับผลผลิตทางการเกษตร
  ทั้งที่เป็นการซื้อขายผลผลิตโดยตรงและการแปรรูปผลผลิต รวมทั้งอุตสาหกรรมต่อเนื่อง

  4) กลุ่มธุรกิจก่อสร้าง และพัฒนาที่ดิน / อสังหาริมทรัพย์
  ให้บริการลูกค้าในกลุ่มที่ดำเนินธุรกิจที่เกี่ยวข้องกับการก่อสร้าง และพัฒนาที่ดิน / อสังหาริมทรัพย์

  5) กลุ่มธุรกิจโครงการ ให้บริการลูกค้าในกลุ่มที่ดำเนินธุรกิจที่เกี่ยวข้องกับ Project Finance
  และ Loan Syndication รวมทั้งรับผิดชอบงานด้านวาณิชธนกิจ
  เพื่อให้คำปรึกษาแนะนำด้านการเงิน การระดมทุน
  และเสนอบริการเครื่องมือทางการเงินให้กับลูกค้า
  ทั้งนี้ลูกค้าที่อยู่ในความดูแลส่วนใหญ่จะดำเนินธุรกิจที่เกี่ยวข้องกับสัมปทานภาครัฐ,
  การก่อสร้างสาธารณูปโภคพื้นฐาน, การก่อสร้างขนาดใหญ่ เป็นต้น
  และมีเงื่อนไขการให้สินเชื่อที่มีความซับซ้อนกว่าการให้สินเชื่อทั่วไป

6)  กลุ่มธุรกิจบริการ ให้บริการลูกค้าในกลุ่มที่ดำเนินธุรกิจที่เกี่ยวข้องกับการให้บริการด้านต่าง ๆ

ธนาคารได้มุ่งเน้นผลิตภัณฑ์ด้านสินเชื่อประเภทต่างๆ ที่เหมาะสมและตรงกับความต้องการของลูกค้า
อาทิเช่น เงินกู้เบิกเงินเกินบัญชี (O/D), เงินกู้ประจำ (T/L), เงินกู้โดยตั๋วสัญญาใช้เงิน
(P/N), การเปิด Letter of Credit เป็นต้น
นอกจากนี้ยังได้เพิ่มผลิตภัณฑ์ในส่วนที่เป็นการสร้างความสะดวกและความพึงพอใจให้กับลูกค้ามากยิ่งขึ้นด้วย
เช่น Cash Management เป็นต้น

ในปี 2553 มีปัจจัยที่ส่งผลกระทบต่อแผนการดำเนินธุรกิจของลูกค้าธนาคารอยู่หลายประการ
อาทิเช่น ปัญหาการเมือง, อัตราแลกเปลี่ยน, การเลื่อนการเปิดประมูลและออกใบอนุญาต 3G ฯลฯ
ในภาพรวมของภาคธุรกิจพบว่า ภาคอุตสาหกรรมที่มีอัตราการเติบโตสูง
ได้แก่อุตสาหกรรมการประกอบรถยนต์ ภาคการเกษตรได้แก่น้ำตาลและยางพารา
ภาคธุรกิจรับเหมาก่อสร้างและอสังหาริมทรัพย์ และโรงไฟฟ้า เป็นต้น

สำหรับในปี 2554 ธนาคารมีแผนขยายงานของสายงานสินเชื่อธุรกิจขนาดใหญ่ ออกเป็น 2 สายงาน
โดยสายงานธุรกิจขนาดใหญ่ 1 ดูแลลูกค้าโดยแบ่งตามอุตสาหกรรม ส่วนสายงานธุรกิจขนาดใหญ่ 2
ดูแลลูกค้าสินเชื่อขนาดใหญ่ พิเศษ และให้คำปรึกษาด้านวาณิชธนกิจ ด้านการเงิน
การจัดหาเงินทุนแก่ลูกค้าที่ต้องการระดมทุน รวมทั้งผลิตภัณฑ์และบริการของธนาคาร
และพันธมิตรธุรกิจของธนาคาร เพื่อให้สามารถบริการได้อย่างรวดเร็ว
และตรงความต้องการของลูกค้าแต่ละกลุ่ม

1.  สินเชื่อธุรกิจขนาดกลาง

ธนาคารให้บริการด้านสินเชื่อธุรกิจสำหรับลูกค้าธุรกิจขนาดกลาง ซึ่งมีวงเงินรวมเกิน 10 ล้านบาท
แต่ไม่เกิน 500 ล้านบาท โดยได้ตระหนักถึงความสำคัญของกลุ่มธุรกิจขนาดกลางและขนาดย่อม
(SMEs) ซึ่งเป็นกลุ่มที่มีผลต่อระบบเศรษฐกิจของประเทศโดยรวม
ธนาคารจึงให้บริการที่สามารถตอบสนองความต้องการของลูกค้าซึ่งเกี่ยวข้องในภาคอุตสาหกรรมต่างๆ
ที่สร้างมูลค่าเพิ่มทางเศรษฐกิจให้แก่ประเทศ ทั้งภาคการผลิต บริการ ค้าส่ง ค้าปลีก การเกษตร
รวมถึงการนำเข้า และส่งออก

ธนาคารมีผลิตภัณฑ์ด้านสินเชื่อที่หลากหลาย สามารถตอบสนองได้ตรงความต้องการของลูกค้า
โดยให้บริการผ่านสำนักงานธุรกิจที่กระจายอยู่ทั่วประเทศ ทั้งสินเชื่อธุรกิจในประเทศ เช่น
เงินกู้เบิกเกินบัญชี เงินกู้ประจำทั่วไป เงินกู้โดยตั๋วสัญญาใช้เงิน เป็นต้น
และสินเชื่อด้านการค้าต่างประเทศ เช่น การเปิด Letter of Credit, Trust Receipt,
Packing Credit เป็นต้น โดยธนาคารคิดอัตราดอกเบี้ยและค่าธรรมเนียม
ตามระดับความเสี่ยงของลูกค้าแต่ละราย

นอกจากผลิตภัณฑ์สินเชื่อทั่วไปแล้ว
ธนาคารยังได้ออกผลิตภัณฑ์สินเชื่อที่ตอบสนองความต้องการของผู้ประกอบการทั่วไป
และผู้ประกอบการ SMEs อย่างต่อเนื่อง
ทั้งโครงการความร่วมมือกับหน่วยงานภาครัฐตามมาตรการช่วยเหลือเงินทุนหมุนเวียนให้กับผู้ประกอบการในภาคธุรกิจต่างๆ
ทั้งภาคอุตสาหกรรม การผลิต การบริการ การค้า และการเกษตร ในอัตราดอกเบี้ยพิเศษ
มาตรการให้ความช่วยเหลือผู้ประสบอุทกภัย โดยผ่อนปรนเงื่อนไขการให้สินเชื่อ
รวมถึงโครงการสนับสนุนการลงทุนด้านพลังงาน เพื่อเพิ่มประสิทธิภาพในการผลิต
และลดต้นทุนด้านต่างๆ และในปี 2553 ธนาคารยังได้ให้บริการสินเชื่อธุรกิจแฟ็กเตอริง
(Factoring) เพื่อเป็นทุนหมุนเวียนเสริมสภาพคล่องแก่ SMEs ที่มีหลักประกันไม่เพียงพอ
ให้สามารถเข้าถึงแหล่งเงินทุนได้มากขึ้น อันเป็นส่วนสำคัญที่จะช่วยผลักดันให้ SMEs มีความเข้มแข็ง
และเป็นรากฐานที่สำคัญในการพัฒนาเศรษฐกิจของประเทศ นอกจากนี้
ธนาคารยังมุ่งเน้นการสร้างมูลค่าเพิ่มทางธุรกิจให้แก่ลูกค้าผ่านโครงการต่างๆ เช่น โครงการ
SMEs Market Day เพื่อช่วยเหลือสนับสนุนกลุ่มลูกค้า ในการประชาสัมพันธ์ธุรกิจและสร้างรายได้
โครงการอบรมพัฒนาธุรกิจลูกค้า SMEs (Modern Management for SMEs)
เพื่อให้การสนับสนุนในเรื่องความรู้เชิงธุรกิจแก่ผู้ประกอบการ และเป็นการสร้างเครือข่ายธุรกิจ
(Business Matching) รวมทั้งการแลกเปลี่ยนข้อมูลในการดำเนินธุรกิจ
อันจะนำไปสู่การสร้างสังคมผู้ประกอบการใหม่ที่ยั่งยืนต่อไป

2.  สินเชื่อธุรกิจขนาดเล็ก

ธนาคารให้บริการด้านสินเชื่อสำหรับลูกค้าธุรกิจขนาดเล็กซึ่งได้แก่ ลูกค้าที่มีวงเงินสินเชื่อรวมไม่เกิน
10 ล้านบาท โดยเป็นลูกค้ารายย่อยทั่วไปที่ต้องการสินเชื่อที่หลากหลาย
ธนาคารจึงให้บริการสินเชื่อกับลูกค้ากลุ่มนี้ให้ตรงกับความต้องการของลูกค้าผ่านสาขาที่กระจายอยู่ทั่วประเทศ
โดยมีลักษณะธุรกรรมและกลุ่มลูกค้าเป้าหมาย ดังนี้

  1) ลูกค้าธุรกิจขนาดเล็ก
  เป็นการให้สินเชื่อกับลูกค้าบุคคลและนิติบุคลที่ประกอบธุรกิจทั้งภาคการผลิต บริการ ค้าส่ง ค้าปลีก
  รวมทั้งนำเข้า-ส่งออก อาทิเช่น เงินกู้เบิกเงินเกินบัญชี (O/D) เงินกู้ประจำ (T/L)
  เงินกู้เพื่อการค้าต่างประเทศ (Trading Finance)
  เพื่อให้ลูกค้านำไปใช้เป็นทุนหมุนเวียนในการดำเนินธุรกิจ และนำไปผลิตสินค้าเพื่อจำหน่ายต่อไป

  2) ลูกค้าบุคคล เป็นการให้สินเชื่อกับบุคคลทั่วไป ทั้งภาคเอกชน ข้าราชการ พนักงานรัฐวิสาหกิจ
  ซึ่งมีเงินเดือนผ่านบัญชีเพื่อนำไปใช้จ่ายเกี่ยวกับการอุปโภคบริโภค อาทิเช่น สินเชื่อธนวัฏ
  สินเชื่ออเนกประสงค์ ตลอดจนให้สินเชื่อเพื่อที่อยู่อาศัย
  สำหรับซื้อที่ดินพร้อมสิ่งปลูกสร้างหรือซื้อที่ดินเพื่อสร้างสิ่งปลูกสร้างในอนาคต

นอกจากผลิตภัณฑ์ด้านสินเชื่อต่างๆแล้ว
ธนาคารยังให้บริการทางการเงินทุกประเภทให้กับลูกค้าทั้งด้านการรับฝากเงิน
การให้บริการรับชำระค่าสินค้าและบริการต่างๆ อาทิเช่น การจัดทำบัตร ATM บัตร VISA DEBIT
บริการ KTB-Online
รวมทั้งการแนะนำและจำหน่ายผลิตภัณฑ์ของบริษัทในเครือผ่านเครือข่ายสาขาของธนาคารทั่วประเทศที่มีอยู่
ได้แก่การรับประกันชีวิต-อุบัติภัย การจัดทำบัตรเครดิต การเช่าซื้อแบบลีสซิ่ง เป็นต้น
เพื่อเพิ่มความสะดวกให้กับลูกค้าในการมาใช้บริการ

3.  สินเชื่อธุรกิจภาครัฐ

ธนาคารให้บริการแก่หน่วยงานราชการและรัฐวิสาหกิจซึ่งเป็นฐานลูกค้ารายใหญ่และมีความเสี่ยงต่ำ
โดยให้บริการทั้งการรับฝากเงิน การให้สินเชื่อองค์กรแก่หน่วยงานของรัฐ
และการให้สินเชื่อรายย่อยแก่ข้าราชการพนักงานรัฐวิสาหกิจ ตลอดจน
การอำนวยความสะดวกในการเป็นตัวกลางรับและจ่ายชำระค่าสินค้าและบริการต่างๆ
ระหว่างภาครัฐกับประชาชนและคู่สัญญา
นอกจากนี้ยังดูแลให้การสนับสนุนลูกค้ากลุ่มชุมชนและประชาชนในระดับฐานรากที่เป็นลูกค้ารายย่อย
(Microfinance) ให้สามารถเข้าถึงแหล่งทุนในระบบ
รวมทั้งเสริมสร้างศักยภาพในชุมชนให้มีความเข้มแข็งโดยประสานความร่วมมือในการพัฒนากับองค์กรเครือข่ายต่างๆ
ทั้งภาครัฐ ภาคเอกชน องค์กรพัฒนาเอกชน (NGO) และองค์กรอิสระอื่นๆ

ในปี 2553 ธนาคารได้ขยายสินเชื่อองค์กร
เพื่อเป็นการสนับสนุนการดำเนินงานของหน่วยงานราชการและรัฐวิสาหกิจ
โดยมุ่งเน้นขยายสินเชื่อเพื่อเป็นแหล่งเงินกู้ให้กับรัฐบาลสำหรับงบประมาณรายจ่าย
และขยายสินเชื่อรายย่อยให้แก่พนักงานของรัฐที่มีความเสี่ยงต่ำ
เพื่อเพิ่มอำนาจซื้อภายในประเทศและกระตุ้นภาวะเศรษฐกิจ ส่งผลให้ในปี 2553
ธนาคารมีปริมาณการขยายสินเชื่อองค์กรและสินเชื่อรายย่อยสูง
นอกจากนี้แล้วยังมีการให้สินเชื่อรายย่อยตามนโยบายของรัฐอีกด้วย คือ
สินเชื่อเพื่อผู้ประกันตนของสำนักงานประกันสังคม
และสินเชื่อเพื่อบรรเทาปัญหาน้ำท่วมของข้าราชการ

สำหรับการให้บริการจัดการทางการเงิน (Cash Management)
ธนาคารพยายามสร้างความสะดวกให้กับประชาชนผู้ที่ต้องชำระค่าภาษีและอื่นๆ ให้กับรัฐ เช่น
ผู้ชำระภาษีให้กับกรมสรรพากรและกรมสรรพสามิตด้วยบัตรเดบิต Tax Smart Card
และผู้ประมูลซื้อที่ดินของกรมบังคับคดี ซึ่งทั้งหมดสามารถชำระผ่านเครื่อง Mobile EDC
นอกจากนี้แล้วยังมีอีกหลายโครงการ เช่น
โครงการให้บริการโอนเงินจ่ายคืนภาษีมูลค่าเพิ่มร่วมกับกรมสรรพากร
การให้บริการโอนเงินค่าเบี้ยยังชีพคนชรา
โครงการให้บริการโอนเงินจ่ายคืนค่าประกันสินค้าสำหรับสินค้าส่งออกร่วมกับกรมศุลกากร
โครงการรับชำระค่าบริการต่างๆ ของกรมที่ดินผ่านช่องทาง Internet / ATM
และโครงการบัตรเติมน้ำมัน KTB Fleet Card เป็นต้น
ทั้งนี้ธนาคารยังคงขยายผลโครงการเพิ่มจุดบริการเคาน์เตอร์แสนสะดวก (Convenience
Counter) ไปตามแหล่งชุมชนในท้องถิ่นที่อยู่ห่างไกลและไม่มีสาขาของธนาคาร
รวมทั้งระบบบริการจัดการทางการเงินสหกรณ์ (KTB Co-Op)

สำหรับปี 2554 เพื่อเป็นการสนับสนุนโครงการแผนปฏิบัติการไทยเข็มแข็งอย่างต่อเนื่อง
ธนาคารจึงมีนโยบายขยายสินเชื่อให้แก่ภาครัฐเพื่อรองรับงบประมาณรายจ่าย
และขยายสินเชื่อรายย่อยให้แก่พนักงานของรัฐที่มีความความเสี่ยงต่ำ
เพื่อเป็นสวัสดิการให้แก่พนักงานของรัฐ เพิ่มอำนาจซื้อภายในประเทศและกระตุ้นภาวะเศรษฐกิจ
สำหรับระบบงานการให้บริการจัดการทางการเงิน (Cash Management)
กับหน่วยงานหลักของภาครัฐและรัฐวิสาหกิจ ธนาคารยังคงพัฒนาอย่างต่อเนื่อง เช่น
โครงการเติมเงินในบัตร Easy Pass โครงการออก E- Certificate
ของกรมพัฒนาธุรกิจการค้า โครงการ L/G Online
โครงการรับชำระค่าไฟฟ้าของการไฟฟ้าส่วนภูมิภาค รวมถึงการขยายการให้บริการทางการเงินอื่นๆ
(Cross-Sell Product / Up-Sell) เช่น
การขยายการให้บริการบัตรชำระค่าลงทะเบียนการศึกษา (บัตร IPAC)
และการให้บริการรับสมัครสอบโดยผ่านช่องทางของธนาคาร
นอกจากนี้แล้วยังมีโครงการที่ให้การสนับสนุนนโยบายของรัฐบาลที่สำคัญได้แก่
“โครงการแก้ไขปัญหาหนี้ภาคประชาชน (หนี้นอกระบบ)” และขยายสินเชื่อกองทุนหมู่บ้าน เป็นต้น

4.  สินเชื่อสาขาต่างประเทศ

ธนาคารเปิดให้บริการสาขาต่างประเทศ รวม 7 สาขา ได้แก่ สาขาคุนหมิง สาขามุมไบ
สาขาลอสแองเจลิส สาขาพนมเปญ สาขาย่อยจังหวัดเสียมเรียบ สาขาสิงคโปร์
และสาขานครหลวงเวียงจันทน์ โดยสาขาที่ทำธุรกรรมเต็มรูปแบบ หรือบริการแบบ Retail
Banking มี 4 สาขา ได้แก่ สาขามุมไบ สาขาพนมเปญ สาขาย่อยจังหวัดเสียมเรียบ
และสาขานครหลวงเวียงจันทน์ และบริการแบบ Wholesale Banking มี 3 สาขา ได้แก่
สาขาคุนหมิง สาขาลอสแองเจลิส และสาขาสิงคโปร์

  กลุ่มลูกค้าสินเชื่อมี 2 ประเภท ได้แก่

1.  กลุ่มคนไทย ประกอบด้วย หน่วยราชการไทยและผู้ประกอบการไทย

2.  กลุ่มทุนชาวต่างชาติ กระจายตัวใน 5 ประเภทธุรกิจ ได้แก่ ธุรกิจบริการ ธุรกิจพาณิชย์
    ธุรกิจอุตสาหกรรม ธุรกิจก่อสร้าง และธุรกิจโครงการ

สาขาต่างประเทศให้บริการผลิตภัณฑ์ด้านเงินฝาก
และสินเชื่อแก่ลูกค้าเช่นเดียวกับผลิตภัณฑ์ที่ให้บริการลูกค้าสินเชื่อในประเทศ ทั้งนี้
ปฏิบัติงานภายใต้การได้รับอนุญาตและกฎระเบียบของทางการของประเทศที่ตั้ง โดยให้บริการสินเชื่อ
ประเภทต่างๆ ได้แก่

1.  สินเชื่อธุรกิจ (Commercial Loan)

2.  สินเชื่อโครงการขนาดใหญ่ (Project Finance)

3.  สินเชื่อธุรกิจต่างประเทศ (Trade Finance)

ในปี 2553
จากการออกมาตรการของหน่วยงานกำกับของประเทศที่ตั้งในการควบคุมการดำเนินธุรกิจของธนาคารพาณิชย์ต่างประเทศ
รวมทั้งการจำกัดการให้สินเชื่อ และการดำเนินธุรกิจ การตั้งสำรองตามเกณฑ์มาตรฐาน
ทำให้ปริมาณธุรกิจด้านสินเชื่อของสาขาต่างประเทศ มีแนวโน้มลดลง ทั้งนี้
การดำเนินธุรกิจมุ่งเน้นการให้สินเชื่อแก่ธุรกิจที่มีผลการดำเนินงานดี
หรือธุรกิจที่เป็นโครงการของรัฐบาล และมีรายได้ที่แน่นอน

1.  สินเชื่อสถาบันการเงิน

สินเชื่อสถาบันการเงินเป็นการกำกับดูแลและพัฒนาการทำธุรกิจกับลูกค้ากลุ่มสถาบันการเงิน ได้แก่
สถาบันการเงินต่างประเทศ
สาขาและบริษัทในเครือของสถาบันการเงินต่างประเทศที่ทำธุรกิจในประเทศไทย
รวมทั้งสถาบันการเงินในประเทศ สถาบันการเงินเฉพาะกิจ ธุรกิจหลักทรัพย์
บริษัทหลักทรัพย์จัดการกองทุนรวม ธุรกิจประกัน ธุรกิจลีสซิ่ง
โดยสินเชื่อสถาบันการเงินถือเป็นส่วนหนึ่งในธุรกรรมรายการระหว่างธนาคารและตลาดเงิน

ธนาคารพิจารณาวิเคราะห์
ประเมินความเสี่ยงและกำหนดวงเงินรองรับความเสี่ยงเพื่อรองรับการทำธุรกรรม
รวมถึงการกำหนดวงเงินสินเชื่อให้แก่กลุ่มลูกค้าสถาบันการเงิน
ตลอดจนควบคุมและติดตามการทำธุรกรรมที่เกี่ยวข้องกับกลุ่มลูกค้าสถาบันการเงินให้อยู่ภายในกรอบนโยบายของความเสี่ยงที่ธนาคารยอมรับได้
รวมทั้งพัฒนาผลิตภัณฑ์เพื่อสนองความต้องการของลูกค้ากลุ่มสถาบันการเงิน

นอกจากนี้ ธนาคารยังได้ให้บริการการเป็น Settlement Bank
ในการชำระราคาหลักทรัพย์และตราสารอนุพันธ์ระหว่างบริษัทหลักทรัพย์ กับ บริษัท สำนักหักบัญชี
(ประเทศไทย) จำกัด (TCH)
โดยธนาคารจะติดตามควบคุมดูแลการชำระราคาให้เป็นไปตามข้อกำหนดของ TCH อย่างใกล้ชิด ซึ่ง
ณ 31 ธันวาคม 2553 ธนาคารมีบริษัทหลักทรัพย์ที่เป็นสมาชิกใช้บริการ Settlement Bank
เพื่อชำระราคาหลักทรัพย์และตราสารอนุพันธ์จำนวน 11 รายและ 18 ราย ตามลำดับ

2.  สินเชื่อสำหรับลูกค้าบุคคล

    -   ผลิตภัณฑ์สินเชื่อที่อยู่อาศัย

ผลิตภัณฑ์สินเชื่อที่อยู่อาศัย เป็นการให้สินเชื่อเพื่อจัดหาที่อยู่อาศัย โดยมีวัตถุประสงค์หลัก คือ
เพื่อซื้อที่ดินพร้อมสิ่งปลูกสร้าง หรือซื้อที่ดินเพื่อสร้างสิ่งปลูกสร้างหรือเพื่อปรับปรุงต่อเติม หรือ
ซ่อมแซมที่อยู่อาศัย นอกจากนี้ ยังมีผลิตภัณฑ์สินเชื่อสำหรับการอุปโภคบริโภค
โดยมีที่อยู่อาศัยเป็นหลักประกัน ใช้ชื่อว่า “สินเชื่อกรุงไทยเพิ่มสุข” มีวัตถุประสงค์
เพื่อให้ลูกค้านำเงินสินเชื่อไปซื้อเครื่องอุปโภคบริโภค
และชำระค่าเบี้ยประกันชีวิตให้แก่บริษัทประกันชีวิต นอกจากนี้ ธนาคารยังได้นำเสนอผลิตภัณฑ์อื่น ๆ
ของธนาคารและบริษัทในเครือแก่ลูกค้า ในรูปแบบของ Housing Product Package ด้วย เช่น
วงเงินเช่าซื้อสินค้าอุปโภคหรือรถจักรยานยนต์จาก KTB Leasing, วงเงินบัตรเครดิต,
ประกันอัคคีภัย, แผนคุ้มครองภาระหนี้เพื่อความมั่นคงในชีวิต, บริการชำระค่าสาธารณูปโภค,
บริการหักบัญชีสาธารณูปโภคโดยอัตโนมัติ, บริการ KTB Online เป็นต้น

กลุ่มลูกค้าเป้าหมาย คือ กลุ่มลูกค้าที่มีศักยภาพในการผ่อนชำระกับธนาคาร ได้แก่
พนักงานบริษัทเอกชน ผู้ประกอบอาชีพอิสระ, กลุ่มอาชีพพิเศษ,
กลุ่มข้าราชการและพนักงานรัฐวิสาหกิจ, กลุ่มพนักงานธนาคารและบริษัทในเครือ

นอกจากนี้ธนาคารได้จัดกิจกรรมพิเศษ อย่างต่อเนื่อง โดยเข้าร่วมงานมหกรรมที่เกี่ยวกับบ้าน เช่น
มหกรรมบ้านและคอนโด ครั้งที่ 22 , มหกรรมบ้านโคราช ครั้งที่ 7
และยังจัดกิจกรรมส่งเสริมการขายเป็นงาน Event ตามสาขาและสำนักงานเขตทั่วประเทศ

-   ผลิตภัณฑ์สินเชื่อบุคคล

  ธนาคารได้ให้บริการสินเชื่อบุคคลใน 2 ลักษณะ ดังนี้

1.  สินเชื่อกรุงไทยธนวัฏ
    มีลักษณะเป็นวงเงินหมุนเวียนที่มีวัตถุประสงค์ให้ลูกค้าใช้จ่ายในช่วงเวลาที่มีความจำเป็น
    ไม่ใช้ไม่เสียดอกเบี้ย และสามารถชำระคืนเงินต้นได้ตามความต้องการ
    เป็นผลิตภัณฑ์ที่ให้ลูกค้าเกิดความรู้สึกสะดวกสบาย ได้รับความนิยมเพิ่มสูงขึ้นโดยตลอด
    โดยกลุ่มลูกค้าเป้าหมายของธนาคารได้แก่ กลุ่มลูกค้าข้าราชการ
    ลูกจ้างประจำของหน่วยงานราชการ และพนักงานรัฐวิสาหกิจที่จ่ายเงินเดือนผ่านธนาคาร
    ทำให้คุณภาพสินเชื่ออยู่ในเกณฑ์ดี
    รวมทั้งได้ขยายสินเชื่อไปยังกลุ่มลูกค้าบริษัทเอกชนที่มีศักยภาพและมั่นคง

2.  สินเชื่อโครงการเงินกู้อเนกประสงค์ มีลักษณะเป็นวงเงินกู้แบบมีกำหนดระยะเวลา
    มีกลุ่มลูกค้าเป้าหมายทั้งหน่วยงานภาครัฐ รัฐวิสาหกิจ และบริษัทเอกชน
    มีลักษณะเป็นวงเงินสินเชื่อที่มีกำหนดระยะเวลาซึ่งมีทั้งแบบที่มีเงื่อนไขข้อตกลงให้เป็นสวัสดิการโดยให้หน่วยงานหักเงินเดือนเพื่อชำระหนี้ธนาคาร
    หรือให้จ่ายเงินเดือนผ่านธนาคารจนกว่าผู้กู้จะชำระหนี้เสร็จสิ้น
    และแบบไม่มีข้อตกลงเป็นสินเชื่อสวัสดิการแต่ผู้กู้ต้องรับเงินเดือนผ่านบัญชีเงินฝากที่มีอยู่กับธนาคาร
    โดยมีวัตถุประสงค์ให้ลูกค้าใช้จ่ายในสิ่งที่จำเป็นในการดำรงชีวิตและตามความต้องการของลูกค้า
    เช่น เพื่อซื้อรถยนต์ คอมพิวเตอร์ เพื่อเป็นค่าใช้จ่ายในการศึกษา เป็นต้น
    นอกจากนี้ธนาคารยังมีสินเชื่อเพื่อการศึกษาต่อในประเทศและต่างประเทศสำหรับลูกค้าทั่วไปและสำหรับสมาชิกกองทุนบำเหน็จบำนาญข้าราชการด้วย

นอกจากนี้ ในปี 2554
ธนาคารจะให้บริการสินเชื่อให้เช่าซื้อเพิ่มเติมซึ่งในระยะแรกจะให้สินเชื่อเช่าซื้อ
สำหรับสินค้าอุปโภค และรถจักรยานยนต์ โดยมีกลุ่มลูกค้าเป้าหมายเป็น ข้าราชการ
พนักงานรัฐวิสาหกิจ และพนักงานบริษัทเอกชนทั่วไป ที่ผ่านบัญชีเงินเดือนกับธนาคาร

1.  ผลิตภัณฑ์และบริการที่ไม่ใช่สินเชื่อ

-   บริการทางการเงิน

ธนาคารมีบริการรับเงินฝากจากลูกค้าทั่วไปทั้งที่เป็นบุคคลธรรมดา,นิติบุคคล, หน่วยงานราชการ,
หน่วยงานรัฐวิสาหกิจ และสถาบันการเงิน โดยแบ่งเป็น เงินฝากออมทรัพย์ เงินฝากกระแสรายวัน
เงินฝากประจำ และ เงินฝาก KTB ZERO TAX (เป็นเงินฝากปลอดภาษี ฝากเท่า ๆ กันทุกเดือน
เป็นระยะเวลา 24 เดือน) ทั้งนี้ ธนาคารให้บริการด้านเงินฝากผ่านสาขา, ช่องทางต่าง ๆ
และอุปกรณ์อิเล็กทรอนิกส์ เช่น เครื่อง ATM, เครื่อง ADM, เครื่องปรับสมุดอัตโนมัติ, Internet
Banking, Mobile Banking, Krung Thai Tele Bank เพื่อความสะดวกของลูกค้า

ในครึ่งปีแรกของปี 2553 ธนาคารได้ออกผลิตภัณฑ์เงินฝาก KTB 5⁺ (Five Plus)
เป็นเงินฝากประจำประเภท 3 เดือน ควบประกันชีวิตแบบสะสมทรัพย์ กรุงไทยอีซี่แคช 10/6
(10EC) ของบริษัท กรุงไทย แอกซ่า ประกันชีวิต จำกัด
โดยเพิ่มสิทธิประโยชน์และผลตอบแทนให้กับลูกค้ามากขึ้น,
ช่วงเทศกาลตรุษจีนมีผลิตภัณฑ์เงินฝากและตั๋วแลกเงินกรุงไทยอั่งเปา 14 เดือน,
ในโอกาสวันครบรอบวันเปิดดำเนินการของธนาคารได้ออกผลิตภัณฑ์เงินฝาก KTB Birthday 48
เดือน และตั๋วแลกเงินกรุงไทย 48 เดือน (KTB – B/E Birthday 48 เดือน
สำหรับในช่วงครึ่งปีหลัง ธนาคารได้ออกผลิตภัณฑ์ตั๋วแลกเงินกรุงไทยอายุ 7 เดือน,
ตั๋วแลกเงินกรุงไทย อายุ 9 เดือน, เงินฝากประจำ 3 ปี 3 เดือน (39 เดือน), เงินฝาก KTB
ZERO TAX ซึ่งเป็นเงินฝากปลอดภาษี เพื่อทดแทนเงินฝาก KTB 15 Bonus ที่ปิดให้บริการไป
และออกผลิตภัณฑ์เงินฝากประจำ KTB 555 ซึ่งเป็นเงินฝากประจำที่จ่ายอัตราดอกเบี้ยแบบขั้นบันได
(Step Up) และไม่มีเบี้ยปรับเมื่อถอนก่อนกำหนด
เพื่อเป็นการเพิ่มสภาพคล่องทางการเงินให้กับลูกค้า

นอกจากนี้ ธนาคารยังได้เพิ่มช่องทางการให้บริการเปิดบัญชีเงินฝากประจำผ่าน KTB Online
เพื่อเป็นการอำนวยความ
สะดวกให้กับลูกค้าที่เคยมีบัญชีกับธนาคารแล้ว โดยผลิตภัณฑ์แรกที่เริ่มให้บริการ คือ เงินฝากประจำ
KTB 555

-   บริการจัดการทางการเงิน

บริการจัดการทางการเงิน นับเป็นส่วนที่สำคัญในการสร้างรายได้ค่าธรรมเนียม ให้กับธนาคาร
และธนาคารมีความมุ่งมั่นที่จะให้บริการที่ครอบคลุม โดยได้มีการเตรียมทีมงาน
เพื่อให้มีความสอดคล้องกับความต้องการของลูกค้าและเพื่อให้แข่งขันกับธนาคารอื่นๆ ได้

ในด้านผลิตภัณฑ์บริการจัดการทางการเงิน (Cash Management)
ธนาคารมุ่งเน้นการบริหารและจัดการด้านการเงินแบบครบวงจร
เพิ่มประสิทธิภาพในการจัดการอย่างคุ้มค่า สะดวกรวดเร็ว ลดเวลาการทำงาน
ลดค่าใช้จ่ายในการบริหาร ซึ่งจะอำนวยความสะดวกในด้านบริการจัดการทางการเงิน ทั้งด้านรับ –
จ่ายเงิน การบริหารสภาพคล่องทางบัญชี และตรวจสอบสถานะทางการเงิน
หรือบริหารบัญชีธนาคารอย่างมีประสิทธิภาพโดยใช้ช่องทางผ่านระบบอิเล็กทรอนิกส์ที่ธนาคารมุ่งมั่นพัฒนาเพื่อความสะดวกและปลอดภัยของผู้ใช้บริการเป็นหลัก
โดยธนาคารสามารถให้บริการแบบครบวงจรที่มีความเหมาะสมกับกลุ่มของลูกค้าแต่ละประเภท
ไม่ว่าจะเป็นภาคเอกชน ราชการ และรัฐวิสาหกิจ ตั้งแต่ระบบ offline/online
จนไปถึงระบบขนาดใหญ่ที่เชื่อมต่อแบบทุกวัน 24 ชั่วโมง (Host To Host system)

ธนาคารแบ่งกลุ่มลูกค้าเป้าหมาย เพื่อให้การนำเสนอบริการเป็นไปอย่างมีประสิทธิภาพ
เนื่องจากความต้องการของระบบงานจะมีความแตกต่างกันตามกลุ่มลูกค้าโดยมีการจัดกลุ่มลูกค้าดังนี้

1)  ลูกค้ากลุ่มราชการ: จากการที่ธนาคารเป็นหน่วยงานรัฐวิสาหกิจ
    การบริการลูกค้ากลุ่มราชการจึงถือได้ว่ามีความสำคัญต่อธนาคาร
    โดยธนาคารได้นำระบบอิเล็กทรอนิกส์เข้าไปให้บริการ
    เพื่อช่วยบริหารเงินสดให้กับกลุ่มลูกค้าราชการ
    พร้อมกับการสร้างภาพลักษณ์ในการให้บริการที่ครบวงจรเกี่ยวกับธุรกรรมทางการเงินของธนาคาร
    ให้กับลูกค้ากลุ่มราชการ เช่น กรมสรรพากร กรมศุลกากร กรมสรรพสามิต
    สำนักงานประกันสังคม เป็นต้น

2)  ลูกค้ารัฐวิสาหกิจ:
    จากการแข่งขันในตลาดธนาคารพาณิชย์ในการให้บริการการจัดการทางการเงิน
    ธนาคารจึงต้องพัฒนาผลิตภัณฑ์เพื่อให้สามารถแข่งขันได้
    และสามารถรักษาฐานลูกค้าเดิมที่ใช้บริการกับธนาคาร
    โดยให้บริการและคำแนะนำในลักษณะเป็นที่ปรึกษาทางการเงินให้กับรัฐวิสาหกิจต่างๆ เช่น
    การบิน/ขนส่ง, สาธารณูปโภค/การสื่อสาร, พลังงาน และการเกษตร

3)  กลุ่มลูกค้าสถาบันการเงิน:
    สำหรับกลุ่มลูกค้าสถาบันการเงินเดิมที่เปิดใช้บริการกับธนาคารอยู่แล้ว
    ธนาคารมีแผนที่จะเพิ่มการบริการทางการเงินให้สอดคล้องกับธุรกิจในปัจจุบัน
    พร้อมทั้งกระตุ้นและส่งเสริมการใช้บริการเดิมเพื่อให้เกิดธุรกรรมเพิ่มขึ้น
    รวมถึงพยายามชักจูงกลุ่มลูกค้าสถาบันการเงินใหม่ที่ยังไม่เคยเปิดใช้บริการทางการเงิน
    ให้มาใช้บริการกับธนาคาร ดังเช่น ธนาคารในประเทศ/ธนาคารต่างประเทศ และ ธุรกิจ
    Non-Bank เช่น บริษัทหลักทรัพย์ บริษัทเงินทุน บริษัทเช่าซื้อ บริษัทประกันชีวิต
    บริษัทประกันวินาศภัย

4)  กลุ่มลูกค้าเอกชนขนาดใหญ่: ธนาคารพยายามที่จะเพิ่มลูกค้าเอกชนขนาดใหญ่รายใหม่เพิ่มขึ้น
    ทั้งนี้โดยพัฒนาระบบงานอิเล็กทรอนิกส์เพื่อให้สอดคล้องกับแต่ละกลุ่มของธุรกิจนั้นๆ

5)  กลุ่มลูกค้าธุรกิจขนาดกลาง และลูกค้าเครือข่าย: ธนาคารมีหน่วยงานที่ดูแลกลุ่ม
    ผู้ประกอบการธุรกิจขนาดเล็ก กระจายอยู่ทั่วทุกภูมิภาค ดังนั้น
    ธนาคารจึงได้เตรียมความพร้อมให้เจ้าหน้าที่ดูแลลูกค้าและพนักงานขายในสำนักงานธุรกิจ
    สำนักงานเขต และสาขา
    สามารถนำเสนอการให้บริการจัดการทางการเงินจนกระทั่งสามารถปิดการขายได้

ในด้านบริการนั้น ธนาคารได้มุ่งเน้นกระบวนการให้บริการแก่ลูกค้าที่ง่าย รวดเร็วและถูกต้อง
ตลอดจนไปถึงการมีช่องทางต่างๆ เช่น Call Center เพื่อให้ลูกค้าสามารถติดต่อสอบถามได้ทุกวัน
24 ชั่วโมง ในด้านต่างๆ เช่น ด้านผลิตภัณฑ์, การใช้บริการธนาคาร,
การแจ้งปัญหาและอุปสรรคที่เกิดขึ้นเพื่อที่ทางธนาคารจะได้แก้ไขได้ทันท่วงที

ปัจจุบัน การดำเนินธุรกิจมีความซับซ้อนมากขึ้น
จึงเป็นโอกาสทางธุรกิจของบริการจัดการทางการเงิน ในการช่วยลดต้นทุน
เพิ่มประสิทธิภาพในการจัดการ ด้วยการนำระบบ Cash Management
มาช่วยบริหารจัดการให้กับลูกค้าและหน่วยงานราชการ โดยธนาคารได้มีการปรับแผนธุรกิจต่างๆ
เพื่อให้สอดคล้องกับสภาวการณ์ดังกล่าว

-   บริการการค้าระหว่างประเทศ

กลุ่มลูกค้าที่ใช้บริการด้านการค้าต่างประเทศ แบ่งเป็น 2 กลุ่ม ได้แก่ ลูกค้าที่เป็นผู้นำเข้า
และลูกค้าที่เป็นผู้ส่งออก ซึ่งลูกค้า 2 กลุ่มดังกล่าวมีการดำเนินธุรกิจต่าง ๆ สามารถจำแนกได้ 5
ประเภท คือ ธุรกิจโครงการ ธุรกิจอุตสาหกรรม ธุรกิจการเกษตร ธุรกิจพาณิชยกรรม
และธุรกิจบริการ ให้บริการโดยทีมงานมืออาชีพ และระบบ IT ที่ทันสมัยระดับมาตรฐานสากล
สามารถให้บริการสนับสนุนการดำเนินธุรกิจของลูกค้า
เพื่อให้ลูกค้าสะดวกในการทำธุรกรรมกับธนาคาร
รวมทั้งการให้คำแนะนำเกี่ยวกับการจัดเตรียมเอกสารการค้า กฎระเบียบที่เกี่ยวข้อง
อัตราแลกเปลี่ยน และความเสี่ยงที่อาจจะเกิดขึ้น
โดยธนาคารมีการรับรองคุณภาพและรับประกันระยะเวลาในการให้บริการ (SLA)
มาใช้ในการให้บริการลูกค้า และยังมีการเพิ่มช่องทางการให้บริการผ่าน Internet
ซึ่งการให้บริการดังกล่าวได้สร้างความพึงพอใจให้แก่ลูกค้ามากยิ่งขึ้น

สำหรับลูกค้ากลุ่มเป้าหมายของธนาคาร คือ กลุ่มธุรกิจขนาดใหญ่ กลุ่มธุรกิจขนาดกลาง (SMEs)
และองค์กรภาครัฐ ผลิตภัณฑ์และบริการของธนาคารแบ่งออกเป็นประเภทต่าง ๆ ดังนี้

  1) ผลิตภัณฑ์และบริการด้านการนำเข้า ได้แก่ บริการเปิดและแก้ไข L/C, บริการเปิดและแก้ไข
  L/C ผ่าน Internet (e-L/C), สินเชื่อเพื่อการนำเข้า,
  บริการออกหนังสือค้ำประกันการรับสินค้า (S/G),
  บริการสลักหลังใบสั่งปล่อยสินค้าขนส่งทางอากาศ (D/O), บริการตั๋วเรียกเก็บสินค้าเข้า,
  บริการขายเงินตราต่างประเทศล่วงหน้า

2) ผลิตภัณฑ์และบริการด้านการส่งออก ได้แก่ บริการรับแจ้งการเปิดและแก้ไข L/C,
บริการแจ้งการเปิดและแก้ไข L/C ผ่าน Internet (e-Advice), โอน L/C, การยืนยัน L/C,
โอนสิทธิการชำระเงินตาม L/C, บริการรับซื้อตั๋วตามสินค้าออกตาม L/C,
บริการรับซื้อตั๋วตามสินค้าออกตาม L/C แบบไล่เบี้ยไม่ได้ (without recourse),
บริการรับซื้อตั๋วเรียกเก็บสินค้าออก, บริการเรียกเก็บเงินตามตั๋วสินค้าออก,
สินเชื่อเพื่อการส่งออก, บริการให้ลูกค้ายื่นเอกสารส่งออกผ่าน Internet (e-Export Bills),
บริการซื้อเงินตราต่างประเทศล่วงหน้า

3) ผลิตภัณฑ์และบริการด้านหนังสือค้ำประกันต่างประเทศ ได้แก่
บริการแจ้งการเปิด/แก้ไข/ยกเลิกหนังสือค้ำประกัน หรือ Standby L/C
จากธนาคารตัวแทนในต่างประเทศต่อผู้รับประโยชน์ในประเทศไทย,
บริการออก/แก้ไข/ยกเลิกหนังสือค้ำประกัน หรือ Standby L/C
ตามคำขอของธนาคารตัวแทนในต่างประเทศต่อผู้รับประโยชน์ในประเทศไทย
(หลักประกันธนาคารต่างประเทศ), บริการออก/แก้ไข/ยกเลิกหนังสือค้ำประกัน หรือ Standby
L/C ไปยังผู้รับประโยชน์ในต่างประเทศตามคำขอของลูกค้า

สำหรับช่องทางการให้บริการนั้น ลูกค้าสามารถรับบริการได้ที่ศูนย์ธุรกิจต่างประเทศทั้ง19 ศูนย์
ในวันและเวลาทำการ ซึ่งในอนาคตธนาคารได้ขยายช่องทาง
และเครือข่ายให้บริการด้านการค้าต่างประเทศด้วยการพัฒนาระบบ Trade Front-End
เพิ่มศูนย์ธุรกิจต่างประเทศ และ Trade Service Specialist

ในปี 2553 ธนาคารได้เปลี่ยนรูปแบบการปฏิบัติการให้เป็นแบบรวมศูนย์ (Hub-Spoke)
อย่างเต็มรูปแบบ เพื่อให้เข้าถึงลูกค้าได้รวดเร็ว และมีประสิทธิภาพมากที่สุด
พร้อมทั้งยังเพิ่มความพึงพอใจในการบริการด้วยมาตรฐานการรับประกันคุณภาพการให้บริการ (SLA)
นอกจากนี้ ธนาคารได้จัดตั้ง “ฝ่ายส่งเสริมตลาดผลิตภัณฑ์ต่างประเทศ” ขึ้นมาทำหน้าที่ให้คำปรึกษา
แนะนำแก่ลูกค้าและหน่วยงานที่เกี่ยวข้อง ในด้านผลิตภัณฑ์ต่างประเทศ
เพื่อให้สามารถสนองความต้องการของลูกค้าและบริการที่มีประสิทธิภาพมากขึ้น

-   บริการเงินโอนระหว่างประเทศ

กลุ่มลูกค้าเป้าหมาย มี 3 ประเภท ได้แก่ บุคคลธรรมดา นิติบุคคล ภาครัฐและรัฐวิสาหกิจ

  กลุ่มผลิตภัณฑ์ มี 2 ประเภท ประกอบไปด้วย

 1) การโอนเงินต่างประเทศขาเข้า (Inward Remittance) : บริการรับเงินโอนจากต่างประเทศเพื่อจ่ายให้กับผู้รับประโยชน์ในประเทศไทย หรือจ่ายต่อให้สาขาของธนาคารในต่างประเทศเพื่อผู้รับประโยชน์ในประเทศใกล้เคียงได้แก่ กัมพูชา สาธารณรัฐประชาธิปไตยประชาชนลาว สาธารณรัฐประชาชนจีน (คุนหมิง) ผ่านช่องทาง SWIFT 

  นอกจากนี้ ธนาคารมีบริการแจ้ง Advice การโอนเงินเข้าจากต่างประเทศทาง e-Mail
  (e-Advice) เป็นบริการพิเศษที่จะช่วยให้ลูกค้าทราบว่ามีเงินโอนเข้าจากต่างประเทศ (Pre
  Advice) และยังมีการแจ้งลูกค้าอีกครั้งหลังจากเงินเข้าบัญชีแล้ว (Confirm Credit
  Advice)

2) การโอนเงินต่างประเทศขาออก (Outward Remittance) : บริการโอนเงินไปต่างประเทศตามวัตถุประสงค์ของลูกค้า เพื่อผู้รับประโยชน์ในต่างประเทศ ผ่านช่องทาง SWIFT และทาง Internet (e-Payment) เช่น โอนเงินให้บุตรหลานที่ศึกษาอยู่ในต่างประเทศ โอนเงินชำระดอกเบี้ยเงินกู้ และค่าสินค้า เป็นต้น

  นอกจากนี้ ธนาคารมีบริการแจ้ง Advice สำหรับการโอนเงินออกไปต่างประเทศทาง e-Mail
  (e-Advice) ซึ่งเป็นบริการพิเศษที่จะยืนยันการหักบัญชีลูกค้าแล้ว
  โดยจะแจ้งรายละเอียดการโอนเงินไปต่างประเทศ
  เพื่อใช้เป็นหลักฐานว่าธนาคารได้ดำเนินการหักบัญชี
  และได้ทำการส่งเงินไปต่างประเทศเรียบร้อยแล้ว (Confirm Debit Advice)

-   ผลิตภัณฑ์ธุรกิจบริหารเงิน

กลุ่มลูกค้าเป้าหมายหลักสำหรับผลิตภัณฑ์ธุรกิจบริหารเงินของธนาคาร จำแนกได้ 3 กลุ่ม ได้แก่
กลุ่มลูกค้าเอกชน กลุ่มลูกค้าหน่วยงานราชการรัฐวิสาหกิจ และกลุ่มลูกค้าสถาบันการเงิน
โดยธนาคารมีกระบวนการวิเคราะห์ความเหมาะสมของลูกค้าก่อนเสนอขายธุรกรรมด้านอนุพันธ์ทางการเงิน
(Client Suitability)
ตามข้อกำหนดของธปท.เพื่อให้แน่ใจว่าธุรกรรมอนุพันธ์ที่ธนาคารเสนอมีความเหมาะสมกับความต้องการของลูกค้า
และลูกค้ามีความเข้าใจธุรกรรมและความเสี่ยงที่เกี่ยวข้อง

กลุ่มผลิตภัณฑ์ธุรกิจบริหารเงินที่ธนาคารเสนอให้บริการได้แก่
บริการธุรกรรมด้านซื้อขายเงินตราต่างประเทศทันที และล่วงหน้า
บริการอนุพันธ์ทางการเงินเพื่อป้องกันความเสี่ยงด้านอัตราแลกเปลี่ยนและด้านอัตราดอกเบี้ย
ทั้งระยะสั้นและระยะยาว เช่น ธุรกรรม Currency Option, ธุรกรรม Forward Rate
Agreement (FRA), ธุรกรรม Interest Rate Swap (IRS), ธุรกรรม Cross Currency
Interest Rate Swap (CIRS), ธุรกรรม Interest Rate Option (Cap, Floor),
บริการด้านตั๋วแลกเงิน
รวมถึงให้คำปรึกษาทางการเงินให้กับลูกค้าและเสนออนุพันธ์ทางการเงินที่เหมาะสมแก่ลูกค้าแต่ละราย
เป็นต้น นอกจากนั้น ในช่วงไตรมาส 4 ของปี 2553
ธนาคารได้เริ่มนำเสนอผลิตภัณฑ์เพื่อป้องกันความเสี่ยงด้านราคาสินค้าโภคภัณฑ์ (Commodity
Hedging) สำหรับลูกค้าที่ทำธุรกิจที่เกี่ยวข้องกับราคาสินค้าโภคภัณฑ์ ไม่ว่าจะเป็นการจัดซื้อวัตถุดิบ
หรือเป็นผู้ผลิตที่ต้องการป้องกันความเสี่ยงด้านราคาสินค้าโภคภัณฑ์ ด้วย

ในช่วงปี 2553 ที่ผ่านมา ค่าเงินบาทมีการปรับตัวแข็งค่าขึ้นอย่างต่อเนื่อง
รวมทั้งมีแนวโน้มว่าจะมีความผันผวนมากขึ้น
ธนาคารได้มีการเตรียมความพร้อมเพื่อช่วยเหลือผู้ประกอบการโดยมีการเสริมทีมงานด้านการบริหารเงินที่มีความแข็งแกร่ง
สามารถให้ความรู้ คำปรึกษา คำแนะนำ และช่วยแก้ปัญหาให้กับลูกค้า
ในการป้องกันความเสี่ยงด้านอัตราแลกเปลี่ยน ได้อย่างมีประสิทธิภาพ
ตามความเหมาะสมของลูกค้าแต่ละราย

-   บริการธุรกิจปริวรรต

ธนาคารมีบริการด้านปริวรรตเงินตราต่างประเทศ
ซึ่งให้บริการและให้คำปรึกษาครอบคลุมทุกวัตถุประสงค์ตามความต้องการของลูกค้า ทั้งด้านธุรกิจ
การลงทุน การทำงาน การศึกษา และการท่องเที่ยว โดยมีลักษณะผลิตภัณฑ์ที่หลากหลาย ดังนี้

1)  บริการรับซื้อ - ขายธนบัตรต่างประเทศสกุลเงินต่าง ๆ จำนวน 34 สกุลเงิน
    ซึ่งลูกค้าสามารถเลือกใช้บริการได้ที่ สำนักงานใหญ่ สาขา และ จุดบริการแลกเปลี่ยนเงินต่าง
    ๆ และรถ KTB on the Move

  2) บริการขายดราฟต์ต่างประเทศสกุลเงินต่าง ๆ เพื่อนำไปชำระค่าสินค้า การศึกษา
  หรือบริการในต่างประเทศ

3.  บริการรับซื้อตั๋วเงินต่างประเทศ ได้แก่ ธนาณัติ (Money Order), เช็ค/ดราฟต์,
    เช็คเดินทาง ฯลฯ

4.  บริการเรียกเก็บตั๋วเงินต่างประเทศ โดยผ่านตัวแทนของธนาคารในต่างประเทศซึ่งมีอยู่ทั่วโลก
    เพื่อจ่ายเงินให้ลูกค้าตามที่ลูกค้ามีคำสั่งเรียกเก็บต่อไป

5.  บริการบัญชีเงินฝากต่างประเทศ โดยให้บริการเปิดบัญชีเงินฝากเงินตราต่างประเทศรวม 9
    สกุลเงิน ได้แก่ ดอลลาร์ออสเตรเลีย, ดอลลาร์นิวซีแลนด์, ดอลลาร์สหรัฐ, ยูโร,
    ปอนด์สเตอร์ลิง, เยนญี่ปุ่น, ดอลลาร์สิงคโปร์, ฟรังค์สวิส และดอลลาร์ฮ่องกง
    โดยแบ่งประเภทบัญชีเงินฝากออกเป็น เงินฝากกระแสรายวัน, เงินฝากออมทรัพย์
    และเงินฝากประจำ

6.  บริการโอนเงินด่วนระหว่างประเทศผ่านระบบ CMT (Coinstar Money Transfer)
    สำหรับลูกค้าที่ต้องการโอนเงินจำนวนไม่มาก สะดวก รวดเร็ว ปลอดภัย ถึงมือผู้รับภายใน 5
    นาที โดยไม่ต้องมีบัญชีกับธนาคาร

บริการพิเศษด้านอื่น ๆ ได้แก่
การอำนวยความสะดวกให้กับลูกค้าโดยมีบริการจัดส่งเอกสารเกี่ยวกับธุรกิจปริวรรตต่างๆ ณ
ที่ทำการลูกค้า, บริการให้คำปรึกษา
แนะนำธุรกรรมทางการเงินที่เหมาะสมกับผู้ที่ต้องเดินทางไปต่างประเทศ

บริการด้านธุรกิจปริวรรต สามารถแบ่งตามกลุ่มลูกค้าได้ 6 ประเภท ดังนี้

  1) กลุ่มการค้าชายแดน กับประเทศที่มีอาณาเขตติดพรมแดนไทย ให้บริการด้านรับซื้อ –
  ขายธนบัตรต่างประเทศ และเงินโอนต่างประเทศ

2) กลุ่มราชการ กระทรวง กรม เช่น การให้บริการรับซื้อ – ขายธนบัตรต่างประเทศ
ดราฟต์ต่างประเทศ เงินฝากต่างประเทศ และโอนเงินต่างประเทศแก่ กระทรวงพาณิชย์
กรมส่งเสริมการส่งออก เป็นต้น

  3) กลุ่มรัฐวิสาหกิจ เช่น การให้บริการด้านรับซื้อ – ขายธนบัตรต่างประเทศ
  ดราฟต์ต่างประเทศ เงินฝากต่างประเทศ และโอนเงินต่างประเทศแก่ การบินไทย ปตท.
  การท่องเที่ยวแห่งประเทศไทย

  4) กลุ่มธุรกิจท่องเที่ยว และโรงแรม เช่น การให้บริการรับซื้อ – ขายธนบัตรต่างประเทศ
  รับซื้อเช็คเดินทางแก่ บริษัทที่ได้รับสัมปทานการเดินเรือรบอเมริกันที่เข้าเทียบท่าในประเทศไทย

  5) กลุ่มธุรกิจการศึกษา ธนาคารให้บริการด้านการขายธนบัตรต่างประเทศ เงินโอนต่างประเทศ
  ดราฟต์ต่างประเทศ

6)  กลุ่มธุรกิจที่มีการติดต่อกับต่างประเทศ เช่น การให้บริการด้านเงินโอนต่างประเทศ
    ขายดราฟต์ต่างประเทศ ธนบัตรต่างประเทศ บัญชีเงินฝากต่างประเทศแก่ บริษัทเดินเรือ
    บริษัทนำเข้า/ส่งออก บริษัทในเครือ บง. บลจ. และบริษัทประกันภัย เป็นต้น

ทั้งนี้
หลักเกณฑ์การทำธุรกรรมเงินตราต่างประเทศที่เปลี่ยนไปตามประกาศของธนาคารแห่งประเทศไทย
เช่น วัตถุประสงค์ในการโอนเงิน การรายงานการทำธุรกรรมเงินตราต่างประเทศ
การส่งเงินไปลงทุนในต่างประเทศ การฝากเงินตราต่างประเทศ
ทำให้ธนาคารมีความคล่องตัวในการปฏิบัติงานมากขึ้น
และลูกค้าเพิ่มการทำธุรกรรมด้านเงินตราต่างประเทศผ่านธนาคารมากขึ้น

สำหรับผลิตภัณฑ์ใหม่ที่มีการนำเสนอในปี 2553 ธนาคารร่วมกับ Xpress Money Services
เปิดให้บริการโอนเงินด่วนระหว่างประเทศ (Xpress Money Transfer) ผ่านเครือข่ายสาขา
จุดบริการแลกเปลี่ยนเงิน รถ KTB on the Move สามารถโอนได้ทั่วโลก
โดยลูกค้าไม่ต้องมีบัญชีกับธนาคาร ซึ่งลูกค้าสามารถรับเงิน
และโอนเงินออกได้ทุกจุดบริการของธนาคารที่มีสัญลักษณ์ Xpress Money
นำร่องให้บริการระยะแรกกว่า 200 สาขาทั่วประเทศ

-   ผลิตภัณฑ์ธุรกิจวาณิชธนกิจ

ธนาคารเป็นผู้ให้บริการด้านงานจัดจำหน่ายและรับประกันการจัดจำหน่ายตราสารหนี้ (Arranging
และ Underwriting ให้แก่กลุ่มลูกค้าเป้าหมายของธนาคาร ทั้งภาคเอกชนและหน่ายงานภาครัฐ
ที่มีความประสงค์ที่จะระดมทุนด้วยการออกตราสารหนี้
โดยธนาคารจะทำหน้าที่เป็นสื่อกลางระหว่างผู้ต้องการเงินทุน (ผู้ออกตราสารหนี้หรือผู้ระดมทุน)
และ
นักลงทุนที่ต้องการลงทุนโดยธนาคารอาจเสนอเข้าเป็นผู้รับประกันการจัดจำหน่ายตราสารหนี้แต่เพียงผู้เดียว
หรือเป็นผู้ดำเนินการจัดหาสถาบันการเงินอื่นที่สนใจเข้าร่วมกับธนาคารในการจัดจำหน่าย
เพื่อให้การจัดจำหน่ายตราสารหนี้แต่ละครั้งบรรลุวัตถุประสงค์ของผู้ออกตราสารหนี้
ไม่ว่าจะเป็นการจัดจำหน่ายในวงจำกัดให้กับนักลงทุนสถาบันและนักลงทุนรายใหญ่ (Private
Placement : Institutional Investor and High Net Worth)
หรือการจำหน่ายให้กับนักลงทุนรายย่อย (Public Offering) ผ่านเครือข่ายสาขาของธนาคาร
ซึ่งสามารถกระจายหลักทรัพย์ไปสู่นักลงทุนรายย่อยได้อย่างกว้างขวาง
โดยธนาคารได้มีการพัฒนาระบบเทคโนโลยีสารสนเทศเพื่อสนับสนุนและอำนวยความสะดวกในการจองซื้อผ่านสาขาของธนาคารทั่วประเทศ

ในปี 2553 ที่ผ่านมา
ธนาคารเป็นผู้จัดจำหน่ายและเป็นผู้รับประกันการจัดจำหน่ายตราสารหนี้ภาคเอกชนที่มีอันดับความน่าเชื่อถือระหว่าง
BB+ ถึง AAA ทั้งในรูปของสกุลเงินบาทและสกุลเหรียญสหรัฐฯ ที่จำหน่ายในประเทศ (FX Bond)
โดยหุ้นกู้สกุลเงินบาท อาทิ หุ้นกู้ของ บมจ.ดับเบิ้ล เอ (1991) บมจ.ปูนซีเมนต์ไทย และ
บมจ.เจริญโภคภัณฑ์ ในส่วนของหุ้นกู้สกุลเงินเหรียญสหรัฐฯ ที่จำหน่ายในประเทศ
ธนาคารได้เป็นผู้รับประกันการจัดจำหน่ายหุ้นกู้มีประกันให้กับบริษัท PTTEP Australia
International Finance Pty จำกัด ซึ่งเป็นบริษัทย่อยของ
บมจ.ปตท.สำรวจและผลิตปิโตรเลียม
ซึ่งเป็นหุ้นกู้สกุลเงินเหรียญสหรัฐฯที่จำหน่ายในประเทศไทยเป็นครั้งแรก
นอกจากนี้ธนาคารยังเป็นตัวแทนจำหน่ายตราสารหนี้ให้แก่หน่วยงานภาครัฐ ได้แก่
พันธบัตรออมทรัพย์ไทยเข้มแข็ง ปีงบประมาณ 2553 และ พันธบัตรออมทรัพย์กระทรวงการคลัง
ประจำปีงบประมาณ 2554

นอกจากนี้ธนาคารยังได้เป็นผู้รับประกันการจัดจำหน่ายตราสารหนี้ให้แก่บริษัทที่ไม่มีอันดับความน่าเชื่อถือให้สามารถระดมทุนผ่านตลาดทุนได้
โดยริเริ่มเป็นผู้ค้ำประกันหุ้นกู้ทั้งจำนวนให้แก่ บมจ.กรุงเทพบ้านและที่ดิน
ซึ่งนับเป็นหุ้นกู้ที่มีการค้ำประกันโดยบุคคลที่ 3 เป็นหุ้นกู้แรกในตลาดทุนไทยด้วย

ธนาคารยังให้บริการการเป็นตัวแทนจำหน่าย ตราสารทุน และหน่วยลงทุน (Selling Agent)
ผ่านสาขาของธนาคาร โดยในปี 2553 ที่ผ่านมา
ธนาคารได้เป็นผู้ดำเนินการจำหน่ายหุ้นสามัญเพิ่มทุนให้กับ บมจ.การบินไทย
และเป็นตัวแทนจำหน่ายกองทุนเปิด ดับเบิลยูไอเอสอี เคแทม ซีเอสไอ 300 ไชน่า แทร็กเกอร์
ให้กับ บลจ.กรุงไทย ด้วย

กลุ่มลูกค้าเป้าหมายของธนาคารคือกลุ่มผู้ต้องการระดมทุน
ซึ่งเป็นเป้าหมายสำหรับการเสนอตัวเป็นผู้จัดจำหน่ายหรือผู้รับประกันการจัดจำหน่ายตราสารหนี้
โดยการบริการจะแบ่งออกเป็น 2 ประเภท ได้แก่
กลุ่มลูกค้าหน่วยงานภาครัฐและหน่วยงานรัฐวิสาหกิจ และกลุ่มลูกค้าสถาบัน (Corporate
Clients) โดยลักษณะการให้บริการต่อกลุ่มลูกค้าเป้าหมายทั้ง 2 ประเภท
ธนาคารจะทำการวิเคราะห์ภาพรวม สถานะทางการเงิน ผลการดำเนินงาน
และความต้องการเงินทุน
และนำเสนอแนวทางการระดมทุนที่เหมาะสมกับความต้องการและสภาพของกลุ่มลูกค้า
รวมทั้งเป็นตัวแทนในการจัดการออกตราสารหนี้ให้กับลูกค้าเป้าหมายของธนาคารให้ได้รับต้นทุนที่เหมาะสมที่สุดในภาวะตลาดขณะนั้น
ด้วยวิธีการที่ถูกต้องและโปร่งใส เพื่อให้เกิดผลสำเร็จสูงสุดในการออกตราสารหนี้

-   บริการธนบดีธนกิจ (Wealth Management)

ธนาคารได้เสนอบริการกรุงไทยธนบดี หรือ บริการที่ปรึกษาวางแผนการเงินส่วนบุคคล
ซึ่งเกิดจากความใส่ใจของธนาคารที่จะช่วยให้ลูกค้ามีความมั่นคงทางด้านการเงิน
ด้วยการให้คำปรึกษาแนะนำด้านการออมการลงทุนที่สอดคล้องกับความต้องการของลูกค้าพร้อมเตรียมบุคลากรของสาขาซึ่งมีประสบการณ์สูงและผ่านการอบรมหลักสูตรวางแผนการเงินจากตลาดหลักทรัพย์ฯ
ซึ่งสามารถให้คำปรึกษาแนะนำผลิตภัณฑ์ทางการเงินที่สอดคล้องกับความต้องการของลูกค้าได้อย่างมืออาชีพ

อีกทั้ง ในช่วงปีที่ผ่านมา ภาวะเศรษฐกิจมีความผันผวน
อัตราดอกเบี้ยในทั้งในและต่างประเทศอยู่ในอัตราที่ต่ำ
ลูกค้ามีความต้องการที่จะสร้างความมั่นคงในชีวิตและเริ่มคำนึงถึงความสำคัญของการจัดการวางแผนทางการเงิน
นอกจากนี้ ธนาคารยังเสนอผลิตภัณฑ์ทางการเงินใหม่ๆ ที่มีความหลากหลายและซับซ้อนขึ้น

  บริการกรุงไทยธนบดีแบ่งออกเป็น 3 ลักษณะ ดังนี้

1)  บริการวางแผนการเงินเพื่อบรรลุเป้าหมายในทุกช่วงชีวิต (Financial Planning) ได้แก่

  1.1) วางแผนการเงินเพื่อศึกษาต่อ

  1.2) วางแผนการเงินเพื่อชำระหนี้

  1.3) วางแผนการเงินเพื่อใช้จ่ายในอนาคต

  1.4) วางแผนการเงินเพื่อวัยเกษียณ

  1.5) วางแผนการเงินเพื่อประหยัดภาษี

  2) บริการตรวจสุขภาพทางการเงิน (Financial Health Check-Up) :
  เป็นการวิเคราะห์สุขภาพทางการเงินในด้านต่างๆ เช่น วิเคราะห์สภาพคล่อง
  วิเคราะห์ภาระหนี้สิน
  และวิเคราะห์การออมการลงทุนรวมทั้งให้คำแนะนำที่เป็นประโยชน์สำหรับการวางแผนดำเนินชีวิต

3)  บริการจัดพอร์ตการลงทุน (Asset Allocation) :
    เป็นการออกแบบพอร์ตการลงทุนที่เหมาะสมกับลักษณะการลงทุนของแต่ละบุคคล
    เพื่อให้ได้รับผลตอบแทนตามเป้าหมายที่ต้องการ ภายใต้ความเสี่ยงที่รับได้

ลูกค้าสามารถใช้บริการ วางแผนการเงินด้วยตนเองทางเว็บไซต์ www.wm.ktb.co.th
และใช้บริการตรวจสุขภาพทางการเงินและจัดพอร์ตการลงทุนที่สาขาใกล้บ้าน
โดยสามารถตรวจสอบสาขาที่เปิดให้บริการได้จากเว็บไซต์ www.wm.ktb.co.th หรือ
ศูนย์ลูกค้าสัมพันธ์ โทร.1551 โดยนัดหมายล่วงหน้าก่อนใช้บริการ

  ลูกค้าเป้าหมายของบริการกรุงไทยธนบดีมี 2 กลุ่ม ได้แก่

1)  ลูกค้าที่มีสินทรัพย์ลงทุน 1 – 5 ล้านบาท (Mass Affluent)
    เน้นการให้บริการวางแผนการเงินเพื่อบรรลุเป้าหมายในทุกช่วงชีวิต เช่น
    วางแผนการเงินเพื่อประหยัดภาษี วางแผนการเงินเพื่อวัยเกษียณ
    วางแผนการเงินเพื่อการศึกษา รวมทั้งการให้บริการตรวจสุขภาพทางการเงิน

2)  ลูกค้าที่มีสินทรัพย์ลงทุนมากกว่า 5 ล้านบาท (High Net Worth)
    เน้นการให้บริการตรวจสุขภาพทางการเงิน และจัดพอร์ตการลงทุน

ในปี 2553 ธนาคารได้มีการจัดกิจกรรมสัมมนาและประชาสัมพันธ์บริการกรุงไทยธนบดีแก่ลูกค้า
High Net Worth
ของสาขาในเขตนครหลวงเพื่อรับบริการตรวจสุขภาพทางการเงินและจัดพอร์ตการลงทุนกับที่ปรึกษาวางแผนการเงิน
(Wealth Manager) ของธนาคาร นอกจากนี้
ธนาคารมีแผนจะขยายบริการกรุงไทยธนบดีไปยังสาขาต่างๆ ในภูมิภาคที่มีศักยภาพในปี 2554

-   บริการด้านบัตรของธนาคาร

บริการด้านบัตรของธนาคารปัจจุบันแบ่งเป็น 4 ประเภทการบริการ ประกอบด้วย

1.  บริการด้านบัตรเอทีเอ็ม (KTB ATM) เพื่ออำนวยความสะดวกในการเบิกถอนเงินสด

เป็นบริการที่เพิ่มความคล่องตัว และ อิสรภาพในการเบิกถอนเงินสดไม่ว่าจะถอน โอน
หรือชำระค่าใช้จ่ายต่างๆ ผ่านเครื่อง ATM ได้ทันที ตลอดเวลา
โดยไม่ต้องเดินทางไปที่สาขาของธนาคาร พร้อมกันนี้ธนาคารยังเพิ่มความสะดวกให้กับลูกค้า
โดยขยายบริการเพื่อรับชำระด้วยบัตร ATM ผ่านเครื่อง EDC ในเครือข่ายของธนาคารกรุงไทย

กลุ่มผลิตภัณฑ์บัตรเอทีเอ็ม (KTB ATM) แบ่งเป็น 4 ประเภท ดังนี้.-

ก) บัตร เอทีเอ็ม เคทีบี คลาสสิก (KTB ATM Classic)
เป็นบัตรมาตรฐานเพื่อการเบิกถอนเงินสด

ข) บัตร เอทีเอ็ม เคทีบี โกลด์ (KTB ATM Gold) เป็นบัตรที่มี
ความคุ้มครองประกันอุบัติเหตุส่วนบุคคลด้วยวงเงิน 100,000 บาท

ค) บัตร เอทีเอ็ม สถาบัน/องค์กร (KTB IPAC ATM) เป็นบัตรที่ออกร่วมกับสถาบัน/องค์กรต่างๆ
เพื่อใช้เป็นบัตรประจำตัวร่วมกับบัตร เอทีเอ็ม โดยแบ่งเป็นบัตรแบบมาตรฐาน (Classic)
บัตรแบบมีประกันอุบัติเหตุ (Gold)

ง) บัตรเอทีเอ็มสำหรับนิติบุคคล (Corporate ATM) เป็นบัตรที่ออกร่วมกับหน่วยงานราชการต่างๆ
เพื่อเพิ่มความสะดวกให้ลูกค้ากลุ่มนิติบุคคลในการชำระค่าธรรมเนียมที่หน่วยงานราชการ
โดยไม่ต้องพกเงินสด ได้แก่

-   บัตร KTB Tax Smart Card เพื่อการรับชำระภาษีให้แก่กรมสรรพากร

-   บัตรกรมบังคับคดี (Legal Execution Card)
    เพื่อใช้ชำระค่าธรรมเนียมและค่าภาษีอื่นๆของกรมบังคับคดี

-   บัตรชำระภาษีสรรพสามิต (Excise Smart Card)
    เพื่อเป็นการอำนวยความสะดวกให้กับผู้ชำระภาษี ค่าธรรมเนียม
    ค่าอากรและอื่นๆของกรมสรรพาสามิต

    1.  บริการด้านบัตรเดบิต เพื่ออำนวยความสะดวกในการเบิกถอนเงินสด
        รวมถึงการชำระค่าสินค้าและบริการ

บัตรกรุงไทยวีซ่าเดบิต (KTB VISA DEBIT) คือ
บัตรเดบิตหรือบัตรเงินสดที่ใช้เป็นสื่อกลางในการชำระค่าสินค้า และ/หรือบริการตามสถานที่ต่างๆ
ที่ได้ตกลงไว้กับธนาคารได้ทั้งในประเทศและต่างประเทศแทนการชำระด้วยเงินสดหรือเช็คเงินสด
และใช้ถอนเงินสดจากบัญชีเงินฝากผ่านเครื่องถอนเงินอัติโนมัติ (ATM)
หรือจุดบริการที่ธนาคารกำหนด รวมทั้งบริการต่างๆ ที่ธนาคารกำหนดไว้ที่เครื่อง ATM และ ADM
ทั้งนี้ การใช้จ่ายหรือการถอนเงินสด จะถูกหักจากบัญชีเงินฝากของผู้ถือบัตรทันทีที่ทำรายการ

2.1) บัตรกรุงไทย วีซ่า เดบิต (KTB VISA VDB) ประเภททั่วไป

  2.1.1) บัตรกรุงไทย วีซ่า เดบิต (KTB VDB) แบบบัตร Classic หรือบัตรเคทีบี ช้อปสมาร์ท
  คลาสสิค (KTB Shop Smart Classic Card) และแบบบัตร Gold หรือบัตรเคทีบี
  ช้อปสมาร์ท โกลด์ (KTB Shop Smart Gold Card)
  โดยในแต่ละประเภทประกอบด้วยแบบมีชื่อบนหน้าบัตร (Normal VISA Debit Card) และ
  แบบบัตรด่วน (Instant VISA Debit Card)

  2.1.2) บัตรกรุงไทย วีซ่า เดบิต-สถาบัน/องค์กร (KTB IPAC VDB) เป็นบัตร ที่ออก
  ร่วมกับสถาบัน/องค์กรต่างๆ แบ่งเป็น แบบบัตร Classic และแบบบัตร Gold
  โดยในแต่ละประเภท ประกอบด้วย

  2.1.2.1) แบบ Pre IPAC-VDB คือ มีการผลิตบัตรก่อนการผูกบัญชีคู่บัตร (Link Account)
  ตามข้อมูลนักศึกษา/ พนักงานที่ได้รับจากทางสถาบัน / องค์กร เมื่อผู้สมัครได้รับบัตรในเบื้องต้น
  บัตรนั้นจะเป็นเพียงบัตรประจำตัวเท่านั้น ยังไม่มีคุณสมบัติของวีซ่าเดบิต
  จนกว่าผู้ถือบัตรจะเปิดบัญชี และผูกบัญชีคู่บัตรที่สาขาของธนาคารกรุงไทย

  2.1.2.2) แบบ Auto IPAC-VDB คือ มีการเปิดบัญชีและผูกบัญชีคู่บัตร (Link Account)
  ผู้สมัครจะได้รับบัตรพร้อมกับรหัสเอทีเอ็ม (PIN)
  เพื่อใช้เป็นทั้งบัตรประจำตัวและบัตรกรุงไทยวีซ่า
  เดบิต ได้ทันที

2.2) บัตรกรุงไทย วีซ่า เดบิต (KTB VDB) ประเภท KTB Co-Brand Card

  2.2.1) บัตรกรุงไทย พริวิเรจ วีซ่า เดบิต (KTB Privilege VISA Debit : KTB
  Privilege VDB) เป็นบัตร กรุงไทย วีซ่า เดบิต แบบบัตร Classic และมีประกันอุบัติเหตุ
  ที่ธนาคารออกร่วมกับบริษัทในเครือของธนาคาร (Co – Brand Card) คือ บริษัททิพยประกันภัย
  จำกัด ได้แก่ บัตรกรุงไทย-
  ทิพยประกันภัย พริวิเรจ วีซ่า เดบิต (KTB DHIPYA Privilege VISA)
  ประเภทบุคคลธรรมดา เท่านั้น

  2.2.2) บัตรเคทีบี ช้อปสมาร์ท เพิร์ล (KTB Shop Smart Pearl Card) เป็นบัตรกรุงไทย
  วีซ่า เดบิต (KTB VDB) แบบบัตร Classic และมีประกันอุบัติเหตุ
  ที่ธนาคารออกร่วมกับบริษัทในเครือของธนาคาร (Co – Brand Card) คือ บริษัททิพยประกันภัย
  จำกัด โดยเพิ่มสิทธิประโยชน์ความคุ้มครองอุบัติเหตุส่วนบุคคลแบบมีค่ารักษาพยาบาลไว้ในบัตร
  ประเภทบุคคลธรรมดา เท่านั้น

  2.2.3) บัตรเคทีบี ช้อปสมาร์ท บลูไดมอนด์ (KTB Shop Smart Blue Diamond Card)
  เป็นบัตรกรุงไทย
  วีซ่าเดบิต (KTB VDB) แบบบัตร Classic และมีประกันอุบัติเหตุ
  ที่ธนาคารออกร่วมกับบริษัทในเครือของธนาคาร (Co – Brand Card) คือ
  บริษัทกรุงไทยพาณิชประกันภัย จำกัด
  โดยเพิ่มสิทธิประโยชน์ความคุ้มครองอุบัติเหตุส่วนบุคคลแบบมีค่ารักษาพยาบาลไว้ในบัตร
  ประเภทบุคคลธรรมดา เท่านั้น

6.1. 2.3) บัตรกรุงไทย วีซ่า เดบิต (KTB VDB) ประเภทบัตรกรุงไทย อินเวส สมาร์ท (KTB
Invest Smart Card)

  2.3.1) บัตรกองทุนน้ำมัน (KTB Oil Fund Card) เป็นบัตร กรุงไทย วีซ่า เดบิต แบบบัตร
  Classic ที่เป็นบัตรด่วน (Instant VISA Debit Card) ที่ผูกบัญชี (Link)
  กับบัญชีกองทุนเปิด KTAM Oil Fund
  (KT-OIL) ของบริษัทหลักทรัพย์จัดการกองทุนกรุงไทย จำกัด มหาชน (KTAM)
  ซึ่งผู้ถือบัตรสามารถนำบัตรไปชำระค่าสินค้า/บริการ ผ่านเครื่อง EDC ณ
  สถานีบริการน้ำมันในประเทศที่มีเครื่องหมาย VISA ซึ่งจะเป็นการส่งคำสั่งขายคืนหน่วยลงทุน
  ที่ผูกบัญชี (Link) คู่กับบัตร รวมทั้ง ใช้บัตรทำการซื้อ-ขายหน่วยลงทุนในบัญชีกองทุนเปิด KTAM
  Oil Fund (KT-OIL) ได้ด้วย

  2.3.2) บัตรลงทุนทองคำ (KTB Gold Invest Card) เป็นบัตร กรุงไทย วีซ่า เดบิต
  แบบบัตร Gold ที่เป็นบัตรด่วน (Instant VISA Debit Card) ที่ผูกบัญชี (Link)
  กับบัญชีกองทุนเปิด KTAM Gold Fund (KT-Gold) ของบริษัทหลักทรัพย์จัดการกองทุนกรุงไทย
  จำกัด มหาชน (KTAM) ซึ่งผู้ถือบัตรสามารถนำบัตรไปชำระค่าสินค้า/บริการ ณ ร้านค้าสมาชิก
  หรือจุดบริการที่ธนาคารกำหนดที่มีเครื่องหมาย VISA ในประเทศ
  ซึ่งจะเป็นการส่งคำสั่งขายคืนหน่วยลงทุนเพื่อให้หักเงินจากบัญชีกองทุนเปิดKTAM Gold Fund
  (KT - Gold) ที่ผูกบัญชี (Link) คู่กับบัตร รวมทั้ง
  ใช้บัตรทำการซื้อ-ขายหน่วยลงทุนในบัญชีกองทุนเปิด KTAM Gold Fund (KT-Gold) ได้ด้วย

กลุ่มลูกค้าผู้ถือบัตรเดบิตแบ่งเป็น 5 ประเภท ดังนี้

ก) กลุ่มนักศึกษา/นักเรียน ได้แก่ นักเรียนมัธยมปลายและนักศึกษาระดับปริญญาตรีจะเน้นด้าน
Entertainment และ Trendy โดยนำเสนอผลิตภัณฑ์บัตร IPAC/ATM/VDB/e-Money Card
และบัตร Prepaid Card

ข) กลุ่ม First Jobber ได้แก่ พนักงานบริษัทเอกชน อายุไม่เกิน 25 ปี และอายุงาน 1-3 ปี
ธนาคารเน้นบริการสิ่งอำนวยความสะดวกในการใช้ชีวิตและการทำงาน รวมถึง Recognition
โดยนำเสนอผลิตภัณฑ์ด้านบัตร ATM/VDB /e-Money Card และบัตร Prepaid Card

ค) กลุ่ม Mass Retail ได้แก่ พนักงานบริษัทเอกชนอายุตั้งแต่ 30 ปีขึ้นไป
และเจ้าของกิจการรายย่อย ธนาคารจะเน้นการบริการผลตอบแทนการเงินที่มั่นคงและความสะดวก
โดยนำเสนอผลิตภัณฑ์ด้านบัตร ATM/VDB

ง) กลุ่ม Mass Affluent ได้แก่ บุคคลที่มีรายได้ตั้งแต่ 1 ล้านบาท/ปี และอายุตั้งแต่ 35 ปี -
อายุ 55ปี ขึ้นไป ธนาคารมุ่งเน้นบริการการออมและการลงทุน รวมถึง
Recognition/Privilege โดยนำเสนอผลิตภัณฑ์ด้านบัตร ATM/VDB

จ) กลุ่มข้าราชการ รัฐวิสาหกิจ ได้แก่ กลุ่มข้าราชการอายุ 25 – 45 ปี, ข้าราชการ/รัฐวิสาหกิจ
อายุ ตั้งแต่ 45 ปีขึ้นไป รวมถึงกลุ่มหลังเกษียณ
ซึ่งธนาคารจะเน้นเรื่องการสร้างฐานะและต้องการความสะดวกสบายในชีวิตหลังเกษียณ
โดยนำเสนอผลิตภัณฑ์ด้านบัตร ATM/VDB

เนื่องจากบัตรเดบิต เป็นบัตรใช้ซื้อสินค้าควบคู่กับการเป็นบัตรเบิกถอนเงินสดในใบเดียวกัน
แต่มีบทบาทน้อยมากในระบบการชำระเงินของไทยโดยเฉพาะเมื่อเปรียบเทียบกับสื่อการชำระเงินอื่นๆ
เช่น เงินสด และ บัตรเครดิตเพื่อธุรกิจ

ดังนั้น
ธนาคารจึงเร่งส่งเสริมการตลาดและประชาสัมพันธ์ในการกระตุ้นให้มีการซื้อสินค้าการชำระเงินผ่านบัตรเดบิตให้มากขึ้นเพื่อให้ลูกค้าได้รับรู้ว่าบัตรเดบิตจะสามารถสร้างประโยชน์ให้แก่ลูกค้าในด้านความสะดวก
รวดเร็วและไม่ต้องพกเงินสดติดตัวและสำหรับผู้ที่ไม่สามารถถือบัตรเครดิตเพื่อธุรกิจหรือไม่นิยมใช้บัตรเครดิตเพื่อธุรกิจ
โดยธนาคารได้มีการออกบัตรรูปแบบใหม่ในโครงการ KTB Shop Smart
เพื่อกระตุ้นให้ลูกค้าใช้จ่ายผ่านบัตร

2.  บริการด้านบัตรเครดิตเพื่อธุรกิจ ประเภทบัตรฟลีทการ์ด
    เพื่อการชำระค่าสินค้าและค่าน้ำมันที่สถานีบริการน้ำมันที่ร่วมรายการได้แก่ บมจ.ปตท.
    และบมจ.บางจากปิโตรเลียม เพื่อให้บริการสำหรับหน่วยงานราชการ, รัฐวิสาหกิจ, นิติบุคคล
    เพื่อใช้ชำระค่าสินค้า/ บริการ ณ สถานีบริการน้ำมัน ปตท.
    และ/หรือสถานีบริการน้ำมันบางจากทั่วประเทศเพื่อเพิ่มสภาพคล่องให้หน่วยงาน, องค์กร,
    นิติบุคล โดยมีระยะเวลาชำระเงินได้สูงสุดถึง 55 วัน
    โดยลูกค้าสามารถควบคุมค่าใช้จ่ายของรถแต่ละคันได้ตรงตามวัตถุประสงค์ของงบประมาณค่าใช้จ่าย
    โดยในปัจจุบันธนาคารถือเป็นผู้นำตลาดในบริการด้านบัตรฟลีทการ์ด ได้แก่
    บัตรปตท.ฟลีทการ์ด (PTT), บัตรปตท. – บางจาก (PTTCB), บัตรบางจาก (BCP)
    และบัตรบางจาก – ปตท. (BCPCB)

3.  บริการด้านบัตรเงินอิเล็กทรอนิกส์ เคทีบี (KTB e-Money Card)
    เป็นบัตรเติมเงินล่วงหน้าโดยไม่ต้องเปิดบัญชีกับธนาคาร
    ใช้แทนเงินสดสำหรับซื้อสินค้าหรือชำระค่าบริการต่างๆ ณ ร้านค้าที่มีสัญลักษณ์ วีซ่า
    ทั่วประเทศกว่า 250,000 แห่ง สะดวก สบายกับการถอนเงินสดผ่านเครื่อง ATM
    ทุกธนาคารสมาชิกในเครือ ATM POOL พร้อมชำระค่าสินค้า/บริการผ่านเครื่อง EDC
    ที่มีเครือข่าย VISA ในประเทศไทย สร้างความสัมพันธ์ด้วยการมอบเป็นบัตรของขวัญ
    เพียงเติมเงินและใช้จ่ายตามวงเงินที่เติมในบัตร เป็นบัตรที่สอดคล้องกับ
    ไลฟ์สไตล์ของคนรุ่นใหม่และกลุ่มวัยรุ่น ทั้งนี้ ธนาคารได้มีการออกบัตรอิเล็กทรอนิกส์ เคทีบี
    ในกลุ่มต่างๆ ดังต่อไปนี้

4.1) กลุ่ม Student Card ประกอบด้วย บัตรเคทีบี ทีนการ์ด (KTB Teen Card)
เป็นบัตรที่ร่วมกับบริษัท Playpark จำกัด (บริษัทในเครือ Asiasoft)
ซึ่งเป็นบริษัทผู้ให้บริการเกมออนไลน์รายใหญ่ที่สุดในประเทศไทย จัดทำแคมเปญส่งเสริมการตลาด
สำหรับกลุ่มเด็กและวัยรุ่นที่มี Lifestyle ชอบการเล่นอินเทอร์เน็ต เกมออนไลน์ และฟังเพลง
โดยธนาคารสนับสนุนด้านการเล่นเกมออนไลน์อย่างสร้างสรรค์และมีประโยชน์ (White Game)
ซึ่งมีแนวคิดสนับสนุนด้าน “ดนตรี กีฬา สาระ” ทั้งนี้ บัตรดังกล่าวจะมีสิทธิพิเศษ
คือสามารถใช้สิทธิ์แลก item จากเกม Audition , เกม Free Style และเกมเศรษฐีออนไลน์
เมื่อนำตัวเลขที่กำหนดบนหน้าบัตร กรอกลงในหน้า Website ที่ www.playpark.com

4.2) กลุ่ม General Card ประกอบด้วย

1.  บัตรเคทีบี กิ๊ฟท์การ์ด (KTB Gift Card)
    เป็นบัตรที่ธนาคารจัดทำตามเทศกาลเพื่อจำหน่ายให้กับลูกค้า หรือเพื่อใช้เป็นบัตรของกำนัล
    ตามเทศกาลดังนี้

-   บัตรเคทีบี กิ๊ฟท์การ์ด (KTB Gift Card) สำหรับเทศกาลวันแห่งความรัก
    และวันเทศกาลตรุษจีน วางจำหน่ายทุกสาขาของธนาคารกรุงไทย
    เป็นบัตรที่จัดอยู่ในกลุ่มประเภทเติมเงินได้ โดยบัตรดังกล่าวสามารถใช้แทนเงินสดเพื่อซื้อสินค้า
    พร้อมรับส่วนลดและสิทธิพิเศษอื่น ๆ

-   บัตรเคทีบี กิ๊ฟท์การ์ด (KTB Gift Card) สำหรับใช้เป็นบัตรเพื่อแลกของกำนัล KTB
    44^(th) Precious Anniversary (KTB Precious Customer Card)
    เป็นบัตรที่จัดอยู่ในกลุ่มประเภทบัตรสะสม เพื่อใช้เป็นบัตรกำนัลให้แก่ลูกค้าคนสำคัญ: KTB
    Precious Customer ที่ฝากเงินฝากประจำ และ/หรือซื้อตั๋วแลกเงินกรุงไทย KTB-B/E
    ในโอกาสที่ธนาคารครบรอบ 44 ปี ในวันที่ 14 มีนาคม 2553

  4.2.2) บัตรเงินอิเล็กทรอนิกส์สโมสรฟุตบอล (KTB e-Money Football Fan Club Card)
  เป็นบัตร
  เงินสด หรือ เป็นบัตรเดบิตที่ไม่มีบัญชี โดยลายหน้าเป็นโลโก้สโมสรฟุตบอล
  สามารถรูดซื้อสินค้าพร้อมรับส่วนลดจากร้านค้าสโมสร
  หรือรูดซื้อสินค้าจากร้านค้าที่มีเครื่องหมายวีซ่าได้ทั่วประเทศ

4.3 ผลิตภัณฑ์และบริการของบริษัทในเครือที่เสนอขายผ่านธนาคาร

-   บริการเช่าซื้อและลีสซิ่ง

ธนาคารมีการลงทุนใน บจก.เคทีบี ลีสซิ่ง โดยให้บริการเช่าซื้อและลีสซิ่ง
เพื่อส่งเสริมบริการของธนาคารให้ครบถ้วน โดยมีการให้บริการ 4 ประเภท ได้แก่

1)  เช่าซื้อรถยนต์ (Hire Purchase)

    1.  เช่าซื้อรถยนต์ใหม่ (New Car)
        ซึ่งผู้เช่าซื้อสามารถจะผ่อนชำระค่างวดตามเงื่อนไขของสัญญา
        และเมื่อผู้เช่าซื้อได้ปฏิบัติตามสัญญา ครบถ้วนแล้ว กรรมสิทธิ์จะถูกโอนไปยังผู้ซื้อ
        เมื่อสิ้นสุดสัญญาการเช่าซื้อ โดยมุ่งเน้น การให้เช่าซื้อรถยนต์แก่บุคคลธรรมดา

    2.  สินเชื่อรถยนต์ใช้แล้ว (Used Car)
        การบริการสินเชื่อที่ให้กับผู้มีความประสงค์ที่จะซื้อรถยนต์ใช้แล้วจากผู้ประกอบการรถยนต์ใช้แล้ว
        หรือผู้เป็นเจ้าของกรรมสิทธิ์
        โดยใช้รถยนต์เป็นหลักทรัพย์ค้ำประกันและโอนเปลี่ยนชื่อผู้ถือกรรมสิทธิ์เป็น บริษัท เคทีบี
        ลีสซิ่ง จำกัด

    3.  สินเชื่อมีรถมีเงิน (Car Convenience Cash)
        การบริการสินเชื่อที่ให้กับผู้ถือกรรมสิทธิ์รถยนต์ที่ปลอดภาระหนี้และนำมาเป็นหลักทรัพย์ค้ำประกันกับทางบริษัทฯ
        โดยโอนเปลี่ยนชื่อผู้ถือกรรมสิทธิ์เป็น บริษัท เคทีบี ลีสซิ่ง จำกัด

1)  เช่าซื้อสินค้าอุปโภค (Consumer Finance)
    การบริการเหมือนเช่าซื้อปกติตามที่กล่าวไปแล้วข้างต้น
    โดยมุ่งเน้นทรัพย์สินประเภทสินค้าอุปโภค อาทิ รถจักรยานยนต์ เครื่องใช้ไฟฟ้า คอมพิวเตอร์
    โทรศัพท์มือถือ

2)  เช่าแบบลีสซิ่ง (Financial Lease) บริการสินเชื่อสำหรับเช่าสินทรัพย์
    โดยประเภททรัพย์สินที่ให้บริการ ได้แก่อสังหาริมทรัพย์ทุกประเภท รถยนต์ เครื่องจักร
    และอุปกรณ์สำนักงานต่างๆ โดยให้บริการแก่ นิติบุคคล เพื่อการใช้งานในกิจการ
    เป็นสินเชื่อระยะปานกลาง หรือ ระยะยาว 3-5 ปี
    โดยเน้นนิติบุคคลที่ต้องการใช้บริการรถยนต์ และเมื่อครบสัญญาเช่า
    ผู้เช่ามีสิทธิจะเลือกซื้อทรัพย์สิน ตามราคาที่ได้ตกลงกันไว้

3)  เช่าลีสซิ่งรถยนต์แบบดำเนินการ (Auto Maintenance Lease)
    เป็นการให้เช่าลีสซิ่งรถยนต์ ให้บริการแก่องค์กรขนาดใหญ่ เช่น หน่วยราชการ รัฐวิสาหกิจ
    ธนาคาร บริษัทเอกชน
    โดยบริษัทเป็นผู้รับผิดชอบในการจัดหารถยนต์เพื่อใช้ในกิจการของผู้ประกอบการ
    ผู้เช่าเป็นผู้ชำระค่าเช่าแต่ละเดือนในอัตราคงที่ตลอดอายุสัญญา
    บริการประเภทนี้จะช่วยให้ผู้เช่าสามารถบริหารจัดการเกี่ยวกับรถยนต์ได้อย่างมีประสิทธิภาพมากยิ่งขึ้น
    นอกจากนี้ ธนาคารได้ให้บริการในลักษณะลีสซิ่ง ได้แก่ เช่าซื้อ (Hire Purchase),
    เช่าแบบลีสซิ่ง (Financial & Operating Lease) และเช่าลีสซิ่งรถยนต์แบบดำเนินการ
    (Auto Maintenance Lease) แก่ลูกค้ารายใหญ่ด้วยเช่นกัน

    -   บริการจัดการกองทุน

ธนาคารให้บริการเป็นผู้สนับสนุนการขายและรับซื้อคืนหน่วยลงทุนของ บริษัทหลักทรัพย์จัดการกองทุน
กรุงไทย จำกัด (มหาชน) ซึ่งเป็น บริษัทหลักทรัพย์จัดการกองทุน
แห่งเดียวที่มีสถานะเป็นรัฐวิสาหกิจ

บริษัทให้บริการ รับจัดการบริหารสินทรัพย์ให้กับสถาบัน องค์กร และ รัฐวิสาหกิจขนาดใหญ่
ภายใต้ใบอนุญาต บริหารกองทุนรวม กองทุนส่วนบุคคลและกองทุนสำรองเลี้ยงชีพ
โดยเน้นการจัดจำหน่ายผลิตภัณฑ์กองทุนรวมประเภทต่างๆ เช่น กองทุนรวมที่มีกำหนดระยะเวลา
กองทุนรวมต่างประเทศ รวมถึงกองทุนรวมเพื่อการเลี้ยงชีพ (RMF) กองทุนรวมหุ้นระยะยาว
(LTF) เป็นต้น

บริษัทสนับสนุนการให้ความรู้แก่พนักงานธนาคาร ผู้ทำหน้าที่ขายหน่วยลงทุน
ให้มีความรอบรู้เรื่องผลิตภัณฑ์กองทุนรวม อีกทั้งยังช่วยสนับสนุนในการสอบใบอนุญาต
เพื่อให้เป็นไปตามหลักเกณฑ์ของ กลต.

-   บริการนายหน้าค้าหลักทรัพย์

บริษัทหลักทรัพย์ เคที ซีมิโก้ จำกัด เป็นบริษัทที่ธนาคารกรุงไทย ถือหุ้นในอัตราร้อยละ 50
และบริษัทหลักทรัพย์ ซีมิโก้ จำกัด (มหาชน) ถือหุ้นในอัตรากว่าร้อยละ 49 มีทุนจดทะเบียน 1,864
ล้านบาท ได้รับใบอนุญาตจากกระทรวงการคลัง
และสำนักงานคณะกรรมการกำกับหลักทรัพย์และตลาดหลักทรัพย์ให้ ประกอบธุรกิจหลักทรัพย์ ดังนี้

1.  กิจการนายหน้าซื้อขายหลักทรัพย์

2.  กิจการค้าหลักทรัพย์และตราสารอนุพันธ์

3.  กิจการที่ปรึกษาการลงทุน

4.  กิจการประเภทการจัดจำหน่ายหลักทรัพย์

5.  กิจการที่ปรึกษาทางการเงิน

6.  กิจการตัวแทนซื้อขายสัญญาซื้อขายล่วงหน้า

7.  กิจการประเภทการจัดการกองทุน

บริษัทหลักทรัพย์ เคที ซีมิโก้ จำกัด มีสาขาที่ให้บริการครอบคลุมทั่วทุกภาคของประเทศไทยรวมทั้งสิ้น
17 สาขาประกอบด้วย เซ็นทรัลเวิลด์, พหลโยธิน, เพลินจิต, สินธร, ประชานิเวศน์, วิภาวดี,
อาคารศรีวรจักร, ฉะเชิงเทรา, ชลบุรี, พัทยา,
ปากช่อง, ขอนแก่น, เชียงใหม่, เชียงราย, แพร่, ภูเก็ต และหาดใหญ่
และจุดบริการภายในสาขาธนาคาร
โดยการเพิ่มช่องทางการเข้าถึงข้อมูลในการซื้อขายหลักทรัพย์ในตลาดหลักทรัพย์
ผ่านระบบอินเตอร์เน็ต ภายใต้โครงการ KTZMICO Cyber & Mini Branch
โดยให้บริการผ่านสาขาธนาคาร 2 สาขาทั่วประเทศ ได้แก่ สำนักนานาเหนือ และ
สาขาถนนสิงหวัฒน์ จ.พิษณุโลก

-   บริการประกันชีวิตและประกันวินาศภัย

ธนาคารดำเนินธุรกิจเป็นนายหน้าประกันชีวิต และประกันวินาศภัย ผ่านบริษัทในเครือ 3 บริษัท โดย

1)  ผลิตภัณฑ์ประกันชีวิต ธนาคารร่วมกับ บจก.กรุงไทย แอกซ่า ประกันชีวิต
    นำเสนอผลิตภัณฑ์ประกันชีวิตประเภทต่างๆ ผ่านเครือข่ายของธนาคาร เช่น EASY CASH (10
    EC) กรุงไทย ทวีทรัพย์ (25PG) กรุงไทยสินเกษียณ (PR60) ในปี 2553
    ได้มีผลิตภัณฑ์ประกันชีวิตแบบใหม่ให้บริการได้แก่ กรุงไทย สุขเกษียณ (CR60) กรุงไทย
    เพื่อคุ้มครองสินเชื่อ(GLP ST) กรุงไทยบำนาญสุข (SI85)
    เพื่อตอบสนองความต้องการของลูกค้าได้มากขึ้น

2)  ผลิตภัณฑ์ประกันวินาศภัย ธนาคารได้ร่วมกับ บจก.กรุงไทยพานิชประกันภัย บมจ.ทิพยประกันภัย
    ซึ่งให้บริการ รับประกันวินาศภัยประเภทต่าง ๆ ได้แก่ การประกันอุบัติเหตุส่วนบุคคล
    การรับประกันภัยรถยนต์ การประกันภัยการขนส่งทางทะเล การประกันอัคคีภัย
    และการประกันภัยเบ็ดเตล็ดอื่น ๆ
    โดยธนาคารนำเสนอผลิตภัณฑ์ดังกล่าวผ่านช่องทางจัดจำหน่าย ต่างๆ ของธนาคาร เช่น สาขา
    สำนักงานธุรกิจ หน่วยงาน ในสายงานธุรกิจขนาดใหญ่ สายงานธุรกิจภาครัฐ เป็นต้น

ขณะนี้ ธนาคารได้เพิ่มช่องทางการขายผ่านช่องทางโทรศัพท์ (Outbound)
โดยมีผลิตภัณฑ์ประกันชีวิต และผลิตภัณฑ์ประกันวินาศภัยเข้าร่วมโครงการดังกล่าว

-   บริการด้านบัตรเครดิตและสินเชื่อบุคคล

ธนาคารให้บริการด้านบัตรเครดิตผ่าน บมจ.บัตรกรุงไทย โดยแบ่งธุรกิจออกเป็น 3 กลุ่มหลักคือ

1) บัตรเครดิต (Credit Card Business)

  2) สินเชื่อบุคคล (Personal Loan Business) ในชื่อของ “KTC Cash Revolve”
  ให้บริการสินเชื่อไม่มีหลักประกันสำหรับลูกค้าบุคคลธรรมดาที่มีงานประจำและมีรายได้ต่อเดือนที่แน่นอน

  3) สินเชื่อเจ้าของกิจการ (Self-Employed Loan) ในชื่อของ “KTC Million”
  ให้บริการสินเชื่อไม่มีหลักประกันสำหรับเจ้าของกิจการที่ต้องการเงินทุนหมุนเวียน

สำหรับบริการด้านบัตรเครดิตและสินเชื่อบุคคลดังกล่าว
ธนาคารใช้ศักยภาพของเครือข่ายสาขาทั่วประเทศเป็นผู้แนะนำผลิตภัณฑ์และกิจกรรมส่งเสริมการขายให้กับฐานลูกค้าของธนาคาร
ซึ่งปัจจุบัน บมจ.บัตรกรุงไทย มีฐานผู้ถือบัตรเป็นอันดับต้นๆ ของประเทศ

-   บริการที่ปรึกษาทางการเงิน

บจก. เคทีบี แอดไวซ์เซอรี่ เป็นบริษัทที่ปรึกษาทางการเงิน
ให้บริการงานที่ปรึกษาทางการเงินแก่ลูกค้าทั้งหน่วยงานภาครัฐและเอกชน

บริษัทฯ มีเป้าหมายในการเป็นที่ปรึกษาทางการเงินชั้นนำที่ให้บริการแบบครบวงจรทางด้านผลิตภัณฑ์
สำหรับทั้งหน่วยงานภาครัฐและเอกชน โดยมุ่งสนับสนุนธนาคารและหน่วยงานอื่นๆ
ที่เกี่ยวข้องในการขยายผลิตภัณฑ์ทางด้านการเงิน เช่น การเสนอ Alternative Investment
ผ่านกองทุนที่บริหารและจัดการโดยบริษัทหลักทรัพย์จัดการกองทุน กรุงไทย จำกัด (มหาชน)
(KTAM) ร่วมมือกับธนาคารในการสร้างธุรกรรมในรูปแบบใหม่เสนอต่อลูกค้า
ร่วมมือกับสายงานปรับโครงสร้างหนี้ในการลด NPL และสร้าง Fee Base Income
จากการทำหน้าที่เป็นที่ปรึกษาในการปรับโครงสร้างหนี้ รวมทั้งมีส่วนช่วยธนาคารส่งเสริมภาพลักษณ์
โดยเฉพาะด้านความพร้อมในการให้บริการทางการเงินที่หลากหลาย และครบวงจร

4.4 ภาวะตลาด และการแข่งขัน ศักยภาพในการแข่งขัน

-   ภาวะตลาดและการแข่งขัน

ในปี 2553 แม้จะเผชิญกับปัจจัยเสี่ยงหลายด้าน ทั้งภายในและภายนอกประเทศ
แต่เศรษฐกิจไทยก็ขยายตัวได้ดีเกินคาดถึงร้อยละ 7.8
ส่งผลให้การดำเนินงานของธนาคารพาณิชย์[1]ดีขึ้น ทั้งด้านเงินฝาก สินเชื่อ คุณภาพสินเชื่อ
การสร้างรายได้และกำไร โดยสรุปได้ดังนี้

-   เงินฝาก เพิ่มขึ้นร้อยละ 4.94 เร่งขึ้นจากปี 2552 ที่ขยายตัวเพียงร้อยละ 0.10
    เนื่องจากเริ่มมีการปรับอัตราดอกเบี้ยนโยบายขึ้นเป็นครั้งแรกในเดือนกรกฎาคม 2553
    หลังจากคงไว้มาตั้งแต่เดือนเมษายน 2552 เพื่อพยุงเศรษฐกิจ
    ทำให้ธนาคารพาณิชย์ปรับอัตราดอกเบี้ยขึ้นตาม
    พร้อมทั้งเสนอผลิตภัณฑ์เงินฝากพิเศษหลากหลายรูปแบบ เพื่อตรึงต้นทุนในอนาคต
    และรักษาส่วนแบ่งตลาดเงินฝากจากกลุ่มธนาคารพาณิชย์ด้วยกัน และแหล่งการออมอื่น
    โดยเฉพาะตลาดทุน ที่ขยายบทบาทมากขึ้น

-   สินเชื่อ ขยายตัวถึงร้อยละ 12.03 จากที่หดตัวร้อยละ 0.74 ในปี 2552
    เนื่องจากแรงกระตุ้นของการลงทุนภาครัฐภายใต้โครงการไทยเข้มแข็งและการฟื้นตัวของอุปสงค์ทั้งภายในและต่างประเทศ
    ส่งผลให้อัตราส่วนเงินให้สินเชื่อต่อเงินฝากเพิ่มขึ้นเป็นร้อยละ 100.68 จากร้อยละ 94.31
    ในปี 2552

-   คุณภาพสินเชื่อ ในปี 2553 สินเชื่อด้อยคุณภาพ (gross NPLs)
    ของระบบธนาคารพาณิชย์ลดลงจากปีก่อนร้อยละ 16.80 เทียบกับที่ลดลงร้อยละ 5.29 ในปี
    2552 ส่งผลให้สัดส่วน gross NPLs/Loan และ net NPLs/Loan ลดลงเหลือร้อยละ
    3.89 และ 2.12 ตามลำดับ นอกจากนี้ ค่าเผื่อหนี้สงสัยจะสูญก็ลดลงมากถึงร้อยละ 23.81
    จากที่เพิ่มขึ้นร้อยละ 13.47 ในปี 2552
    เนื่องจากธนาคารพาณิชย์ต่างพัฒนาระบบการพิจารณาสินเชื่อ
    และการปรับโครงสร้างหนี้ที่มีประสิทธิภาพมากขึ้น
    มีการติดตามดูแลและให้คำปรึกษาแก่ลูกหนี้อย่างใกล้ชิด ทั้งยังเร่งขาย NPLs และ NPA
    0อย่างต่อเนื่อง
    รวมทั้งลูกหนี้มีความสามารถในการชำระหนี้สูงขึ้นหลังจากเศรษฐกิจกลับมาขยายตัวดีขึ้น

-   รายได้ดอกเบี้ยและเงินปันผลสุทธิ เพิ่มขึ้นร้อยละ 9.53 จากที่หดตัวร้อยละ 3.78 ในปี 2552
    เนื่องจากสินเชื่อขยายตัวและอัตราดอกเบี้ยปรับสูงขึ้น
    ส่งผลให้อัตราส่วนรายได้ดอกเบี้ยและเงินปันผลสุทธิต่อสินทรัพย์เฉลี่ย (Net Interest
    Margin: NIM) เพิ่มขึ้นเป็นร้อยละ 3.07 จากร้อยละ 3.01 ในปี 2552

-   รายได้ที่มิใช่ดอกเบี้ย เพิ่มขึ้นร้อยละ 15.50 จากการเร่งขยายฐานลูกค้าใหม่
    และการแข่งขันกันใช้กลยุทธ์การตลาดเพื่อกระตุ้นให้ลูกค้าใช้ผลิตภัณฑ์ของธนาคารและของบริษัทในเครือมากขึ้น
    ส่งผลให้สัดส่วนรายได้ที่มิใช่ดอกเบี้ยต่อรายได้รวมเพิ่มขึ้นเป็นร้อยละ 26.22 จากร้อยละ
    24.03 ในปี 2552

-   กำไรสุทธิ เพิ่มขึ้นถึงร้อยละ 33.66 เร่งขึ้นมากจากที่เพิ่มขึ้นเพียงร้อยละ 0.77 ในปี 2552
    ส่งผลให้ ROA และ ROE เพิ่มขึ้นเป็นร้อยละ 1.16 และ ร้อยละ 11.60 ตามลำดับ

-   เงินกองทุน เพิ่มขึ้นร้อยละ 13.80 เทียบกับปี 2552 ที่เพิ่มขึ้นร้อยละ 12.11
    สะท้อนว่าธนาคารพาณิชย์ไทยมีฐานะแข็งแกร่งยิ่งขึ้น
    โดยมีสัดส่วนเงินกองทุนต่อสินทรัพย์ถ่วงน้ำหนักตามความเสี่ยงเพิ่มขึ้นเป็นร้อยละ 16.08
    จากร้อยละ 15.76 ในปีก่อน

-   แนวโน้มภาวะธุรกิจ และภาวะการแข่งขันของธนาคารพาณิชย์ในปี 2554

การดำเนินธุรกิจธนาคารพาณิชย์ในปี 2554 มีแนวโน้มดีขึ้นต่อเนื่อง
จากปัจจัยพื้นฐานทางเศรษฐกิจไทยที่แข็งแกร่ง
และจากนโยบายรัฐที่สนับสนุนให้ผู้ประกอบการไทยขยายฐานธุรกิจออกไปยังต่างประเทศ
เพื่อรับโอกาสในภาวะที่ค่าเงินบาทแข็งค่าขึ้น ราคาสินทรัพย์ในต่างประเทศตกต่ำลง
และเพื่อเตรียมรับการเปิดเสรีการค้าการลงทุนของประชาคมเศรษฐกิจอาเซียนในปี 2558 (AEC
2015) นอกจากนั้น อัตราดอกเบี้ยที่อยู่ในช่วงขาขึ้น
จะเป็นปัจจัยสนับสนุนให้ผลประกอบการเติบโตได้ดี อย่างไรก็ดี ปัจจัยแวดล้อมการดำเนินธุรกิจ
ทั้งภายในและภายนอกประเทศ ที่เปลี่ยนแปลงไปทุกขณะและรวดเร็ว
อาจส่งผลกระทบต่อการขยายตัวของธุรกิจธนาคาร

-   ศักยภาพในการแข่งขันของธนาคาร

ในปี 2553 ธนาคารกรุงไทยได้มีการพัฒนาศักยภาพในการแข่งขันให้แข็งแกร่งยิ่งขึ้นอย่างต่อเนื่อง
เพื่อย้ำถึงความมุ่งมั่นในการมอบ “บริการสะดวก ชีวิตสบาย” ให้กับลูกค้า ทั้งด้าน Product,
People, Place, Process และ Promotion
ส่งผลให้ธนาคารได้รับการตอบรับจากลูกค้าเป็นอย่างดี
ธนาคารจึงมีผลประกอบการที่ดีขึ้นอย่างโดดเด่นโดยเฉพาะด้านสินเชื่อ
ที่ธนาคารสามารถก้าวขึ้นครองส่วนแบ่งการตลาดเป็นอันดับ 1 ของระบบธนาคารพาณิชย์
ขณะเดียวกันก็สามารถรักษาส่วนแบ่งด้านสินทรัพย์และด้านเงินฝากในอันดับ 2
ไว้ได้ในท่ามกลางภาวะการแข่งขันที่รุนแรง นอกจากนี้ ในปี 2553
ธนาคารได้มีการปรับปรุงโครงสร้างองค์กร
โดยการเพิ่มสายงานยุทธศาสตร์ธนาคารเพื่อทำหน้าที่ในการขับเคลื่อนกลยุทธ์การตลาดของธนาคารอย่างครบวงจร
ทั้งการบูรณาการกลยุทธ์การตลาด การแสวงหาโอกาสทางธุรกิจ
การสร้างนวัตกรรมใหม่ด้านผลิตภัณฑ์และบริการ และดูแล Brand
ของธนาคารให้อยู่ในใจของลูกค้าตลอดไป โดยความพร้อมในด้านต่าง ๆ ของธนาคาร สรุปได้ดังนี้

-   มีผลิตภัณฑ์และนวัตกรรมทางการเงินออกสู่ตลาดอย่างต่อเนื่อง
    ซึ่งสามารถตอบโจทย์ความต้องการของลูกค้าทุกกลุ่มทุกวัยได้เป็นอย่างดี
    ทำให้ธนาคารได้รับรางวัลนวัตกรรมทางการเงินในฐานะที่เป็นผู้นำในการสร้างนวัตกรรมบริการที่ให้ทั้งความสะดวก
    รวดเร็ว และตรงใจลูกค้า โดยในปี 2553
    ธนาคารได้ออกผลิตภัณฑ์ที่สร้างปรากฏการณ์ใหม่ให้กับวงการธนาคาร ได้แก่
    บัตรเดบิตกองทุนรวมน้ำมัน (KTB Oil Fund Card) บัตรเดบิตลงทุนทองคำ (KTB Gold
    Invest Card) นอกจากนี้ ธนาคารยังออกผลิตภัณฑ์อื่น ๆ ที่เพิ่มความสะดวกสบายให้กับลูกค้า
    ตามวิสัยทัศน์การเป็นธนาคารแสนสะดวก อาทิ

-   เงินฝากกรุงไทยการกุศล (KTB Charity Account)
    เพื่ออำนวยความสะดวกแก่ผู้ที่ประสงค์จะบริจาคเงินให้กับองค์กรต่าง ๆ
    เพียงแต่แจ้งชื่อองค์กรที่ต้องการบริจาคเท่านั้น

-   บริการ KTB E-Cheque เป็นบริการโอนเงินอิเล็กทรอนิกส์
    ไปยังบัญชีของธนาคารกรุงไทยหรือ บัญชีต่างธนาคาร โดยรับเป็นเงินสด ไม่ต้องผ่านบัญชี
    และสามารถโอนเงินเพื่อชำระค่าสินค้าและบริการได้ด้วย

-   บริการ KTB Convenience Cheque เป็นบริการที่ช่วยลดภาระและต้นทุน
    ให้กับลูกค้าธุรกิจของธนาคาร โดยธนาคารจะทำหน้าที่บริหารจัดการงานด้านเช็ค
    ทั้งการเตรียม การพิมพ์ และการเก็บรักษา ซึ่งลูกค้าสามารถตรวจสอบรายงานได้ตลอดเวลา
    แบบ On-Line Real Time

-   บริการข้อมูลเครดิตบูโร
    เพื่ออำนวยความสะดวกให้ลูกค้าสืบค้นสถานะทางเครดิตของตนเองผ่านทางเครื่อง ATM
    และสาขาของธนาคาร ก่อนยื่นขอทำธุรกรรมการเงินกับธนาคาร

-   บริการ KTB e-logistics เพื่ออำนวยความสะดวกให้กับลูกค้าผู้ประกอบการนำเข้า-ส่งออก
    สามารถชำระค่าสินค้าและบริการผ่านระบบของธนาคารได้ตลอด 24 ชั่วโมง เป็นต้น

-   มีคุณภาพบริการที่เป็นเลิศ โดยธนาคารจัดให้มีโครงการ WOW! KTB GREAT
    เพื่อรณรงค์ให้พนักงานทุกคนร่วมใจกันทุ่มเทกำลังกาย กำลังใจ และกำลังความสามารถ
    เพื่อมอบบริการที่รวดเร็ว ทันสมัย ใส่ใจ และเป็นมิตร
    พร้อมทั้งพัฒนาตนเองตลอดเวลาเพื่อเป็น Convenience People ที่มีหัวใจรักการให้บริการ
    และมุ่งมั่นสร้างวัฒนธรรมแสนสะดวกให้เกิดขึ้นในองค์กรอย่างแท้จริง
    โดยมีเป้าหมายสูงสุดร่วมกัน คือ การสร้างความพึงพอใจให้แก่ลูกค้า
    และเป็นธนาคารอันดับหนึ่งที่ลูกค้าเลือกใช้บริการ

-   มีเครือข่ายบริการที่กว้างขวาง สามารถนำบริการส่งถึงลูกค้าได้ทุกกลุ่มและทุกพื้นที่ โดยในปี
    2553 ธนาคารได้เปิดสาขาและติดตั้งเครื่องเอทีเอ็มเพิ่มขึ้น นอกจากนั้น
    ธนาคารยังเพิ่มความสะดวกสบายให้กับลูกค้าในพื้นที่ห่างไกลและพื้นที่ที่ยังไม่มีจุดบริการของธนาคาร
    โดยการจัดรถบริการเคลื่อนที่ หรือ KTB on the Move
    และร่วมมือกับสหกรณ์ออมทรัพย์ในการให้บริการจัดการทางการเงิน หรือ KTB CO-OP
    Direct Connect  แบบ Online Real Time แก่สมาชิกสหกรณ์เป็นการเฉพาะ
    ทำให้ลูกค้ากลุ่มนี้สามารถทำธุรกรรมการเงินกับสหกรณ์ฯ
    ผ่านเครื่องเอทีเอ็มของธนาคารกรุงไทยได้ทุกเครื่องทั่วประเทศ และสำหรับลูกค้าทั่วไป
    สามารถใช้บริการผ่านระบบอินเตอร์เน็ต ด้วยบริการ KTB Online
    และผ่านโทรศัพท์เคลื่อนที่ทุกระบบ ด้วยบริการ KTB online@mobile ได้อย่างสะดวก
    รวดเร็ว และมีความปลอดภัยสูง

-   มีการพัฒนาวิธีการและกระบวนการทำงานอย่างไม่หยุดยั้ง
    ทำให้การบริการลูกค้าของธนาคารมีประสิทธิภาพสูงขึ้น เช่น การจัดทำระบบ Fast Track
    ในกระบวนการพิจารณาสินเชื่อ การรวมศูนย์งานสนับสนุน
    เพื่อให้สาขาทำหน้าที่ให้บริการลูกค้าได้อย่างเต็มที่ การนำระบบ Electronic Document
    System (EDS) มาใช้ในการจัดเก็บเอกสารสำคัญของธนาคาร
    ทำให้งานด้านนี้มีประสิทธิภาพสูงขึ้นมาก ทั้งด้านความปลอดภัย การค้นหา
    และประหยัดค่าใช้จ่ายในการจัดเก็บและการพิมพ์เอกสาร

-   มีลูกค้าภาครัฐจำนวนมาก ธนาคารได้ให้บริการกับลูกค้าองค์กรภาครัฐมานาน
    และเป็นพันธมิตรที่ดีในการร่วมพัฒนาโครงการต่าง ๆ
    เพื่อเพิ่มประสิทธิภาพการให้บริการประชาชนมาอย่างต่อเนื่อง
    อีกทั้งธนาคารกำหนดวิสัยทัศน์ไว้ชัดเจนในการเป็น Convenience Bank สำหรับลูกค้าภาครัฐ
    ธนาคารจึงมุ่งมั่นในการดูแลและให้บริการแก่ลูกค้ากลุ่มเป้าหมายหลักนี้อย่างเต็มที่
    โดยการนำเสนอผลิตภัณฑ์และบริการเพื่ออำนวยความสะดวกและตอบสนองทุกความต้องการขององค์กรภาครัฐและบุคลากรของรัฐ
    อาทิ การบริหารจัดการทางการเงิน (Cash Management) ให้กับหน่วยงานภาครัฐ
    การจ่ายเงินเดือนให้กับบุคลากรภาครัฐ 
    และการดูแลระบบการรับจ่ายเงินงบประมาณของประเทศ
    รวมทั้งการให้บริการสินเชื่อที่หลากหลายแก่บุคลากรภาครัฐ อาทิ สินเชื่อสวัสดิการ
    สินเชื่อเพื่อที่อยู่อาศัย และสินเชื่อเอนกประสงค์ เป็นต้น
    ทำให้ธนาคารสามารถขยายฐานลูกค้าภาครัฐได้เพิ่มมากขึ้น

-   มีบริษัทในเครือที่มีศักยภาพในการดำเนินงานสูง
    ธนาคารได้ลงทุนในธุรกิจการเงินเพื่อให้สามารถบริการลูกค้าได้หลากหลายครบวงจร
    ทั้งกองทุนรวม บัตรเครดิต ประกันชีวิต ประกันภัย และลีสซิ่ง โดยในปี 2553
    กลุ่มบริษัทในเครือของธนาคารได้ดำเนินธุรกิจในเชิงรุกมากขึ้น
    ทำให้ประสบความสำเร็จเป็นอย่างดี อาทิ

-   บมจ. บัตรกรุงไทย ยังคงเป็น 1 ในผู้นำตลาดบัตรเครดิต
    และมียอดการใช้จ่ายผ่านบัตรเครดิตเพิ่มสูงขึ้นเป็นลำดับ

    -   บล. เคที ซีมิโก้ จำกัด ซึ่งเคยได้รับรางวัล Best Broker in Thailand
        2008-2009 ด้านนักลงทุนสถาบันและนักลงทุนรายย่อยครอบคลุมภูมิภาคเอเชียตะวันออก
        ที่จัดโดยนิตยสาร Alpha South East Asia
        ได้รุกตลาดประเทศเพื่อนบ้านโดยร่วมทุนกับธนาคารการค้าต่างประเทศลาว (BCEL)
        จัดตั้งบริษัทหลักทรัพย์ใน สปป. ลาว
        ซึ่งนับเป็นบริษัทหลักทรัพย์กลุ่มแรกที่รุกธุรกิจหลักทรัพย์ในสปป. ลาว

    -   บมจ. หลักทรัพย์จัดการกองทุน กรุงไทย ซึ่งเคยได้รับรางวัล Lipper Fund Award
        2009 ถึง 3 รางวัล ได้แก่ รางวัล บลจ. ที่มีงานด้านการบริหารตราสารหนี้ดีที่สุด
        รางวัลกองทุนรวมตราสารหนี้ระยะเวลา 3 ปีดีเด่น
        และรางวัลกองทุนรวมตราสารหนี้ระยะเวลา 5 ปี ดีเด่น ได้เปิดตัวกองทุนใหม่ ๆ
        อย่างต่อเนื่อง อาทิ กองทุนเปิดเคแทม เวิลด์ ไฟแนนเชียล เซอร์วิส ฟันด์
        และกองทุนเปิดเคแทม เวิลด์ โกลด์ แอนด์ เพรเชียส เอควิตี้ ฟันด์ เป็นต้น

    -   บจ. กรุงไทย แอกซ่า ประกันชีวิต
        มีการพัฒนาความสามารถของตัวแทนขายอย่างต่อเนื่อง
        ทำให้มีผลงานโดดเด่นเป็นที่ยอมรับ จึงได้รับรางวัล ตัวแทนคุณภาพดีเด่นแห่งชาติ ครั้งที่
        27 ประจำปี 2553 จากสมาคมประกันชีวิตไทย

นอกจากนี้
ธนาคารได้ร่วมกับบริษัทประกันภัยในเครือให้บริการบัตรเดบิตระดับพรีเมียมที่ให้สิทธิประโยชน์และความคุ้มครองประกันอุบัติเหตุที่เหนือกว่าแก่ลูกค้า
โดยร่วมกับ บจ. กรุงไทยพานิชประกันภัย ออกบัตร KTB Shop Smart Blue Diamond
และร่วมกับ บมจ.ทิพยประกันภัย ออกบัตร KTB Shop Smart Pearl 

-   มีชื่อเสียงและภาพลักษณ์ที่ดี ด้วยจุดแข็งของความเป็นธนาคารพาณิชย์ขนาดใหญ่ที่มีความมั่นคงสูง
    มีการบริหารด้วยหลักธรรมาภิบาล และมีวิสัยทัศน์ชัดเจนในการเป็นธนาคารแสนสะดวก (The
    Convenience Bank)
    รวมทั้งการให้ความสำคัญกับการดำเนินธุรกิจควบคู่ไปกับการดูแลสังคมรอบด้าน
    ทำให้ธนาคารได้รับการยอมรับในด้านภาพลักษณ์ที่ดี
    และได้รับความเชื่อมั่นอย่างมากจากลูกค้าและประชาชนทั่วไป
    สะท้อนจากรางวัลอันทรงเกียรติที่ธนาคารได้รับในปี 2553 คือ
    รางวัลคณะกรรมการรัฐวิสาหกิจดีเด่น และรางวัลรายงานบรรษัทภิบาลดีเด่น
    อีกทั้งมีผลการสำรวจความพึงพอใจของลูกค้าที่อยู่ในระดับดีต่อเนื่อง

-   มีสื่อการตลาดที่โดดเด่นสร้างความจดจำให้กับลูกค้า ในปี 2553
    ธนาคารได้ออกภาพยนตร์โฆษณาผลิตภัณฑ์บัตรกองทุนน้ำมัน (KTB Oil Fund Card)
    และบัตรลงทุนทองคำ (KTB Gold Invest Card)
    ซึ่งสามารถดึงดูดและสร้างความจดจำผ่านเรื่องราวที่สื่อให้เห็นถึงประโยชน์ของการบริหารความเสี่ยง
    รวมทั้งสร้างทัศนคติใหม่ในเรื่องการลงทุนว่าสามารถทำได้อย่างง่าย ๆ
    และสะดวกสบายกับธนาคารกรุงไทย และภาพยนตร์โฆษณาบริการ KTB E-Cheque
    ที่สื่อให้เห็นถึงความสะดวก รวดเร็ว ทุกที่ ทุกเวลา
    ในการทำธุรกรรมทางการเงินอิเล็กทรอนิกส์ ซึ่งย้ำถึงภาพลักษณ์การเป็น ธนาคารแสนสะดวก
    สำหรับลูกค้าอย่างแท้จริง

ตารางส่วนแบ่งการตลาดที่สำคัญของธนาคารพาณิชย์ไทย ณ 31 ธันวาคม 2553

+--------------+------+-----+-----+------+------+------+------+-----+
| ธนาคาร       | สิน   |     | สิน  |      | เง   |      | สาขา |     |
|              | ทรัพย์ |     | เชื่อ |      | ินฝาก |      |      |     |
+--------------+------+-----+-----+------+------+------+------+-----+
|              | จ    | ส่วน | จำ  | ส่ว   | จ    | ส่ว   | จ    | ส่วน |
|              | ำนวน | แบ่ง | นวน | นแบ่ง | ำนวน | นแบ่ง | ำนวน | แบ่ง |
|              |      | ต   |     | ตลาด |      | ตลาด |      | ต   |
|              |      | ลาด |     |      |      |      |      | ลาด |
+--------------+------+-----+-----+------+------+------+------+-----+
|              | (    | (   | (ล  | (ร้อ  | (    | (ร้อ  |  (   | (   |
|              | ลบ.) | ร้อย | บ.) | ยละ) | ลบ.) | ยละ) | แห่ง) | ร้อย |
|              |      | ละ) |     |      |      |      |      | ละ) |
+--------------+------+-----+-----+------+------+------+------+-----+
| 1.           | 1    | 19  | 1,1 | 1    | 1    | 1    | 935  | 15  |
| ธนาคารกรุงเทพ | ,915 | .09 | 40, | 7.35 | ,368 | 9.90 |      | .68 |
|              | ,986 |     | 425 |      | ,493 |      |      |     |
+--------------+------+-----+-----+------+------+------+------+-----+
| 2.           | 1    | 17  | 1,2 | 1    | 1    | 1    | 962  | 16  |
| ธนาคารกรุงไทย | ,756 | .50 | 05, | 8.34 | ,248 | 8.16 |      | .14 |
|              | ,064 |     | 868 |      | ,192 |      |      |     |
+--------------+------+-----+-----+------+------+------+------+-----+
| 3.           | 1    | 14  | 1,0 | 1    | 1    | 1    | 1    | 17  |
| ธน           | ,465 | .61 | 03, | 5.27 | ,090 | 5.86 | ,019 | .09 |
| าคารไทยพาณิชย์ | ,949 |     | 483 |      | ,524 |      |      |     |
+--------------+------+-----+-----+------+------+------+------+-----+
| 4.           | 1    | 14  | 1,0 | 1    | 1    | 1    | 826  | 13  |
| ธ            | ,454 | .49 | 32, | 5.70 | ,102 | 6.03 |      | .86 |
| นาคารกสิกรไทย | ,540 |     | 122 |      | ,229 |      |      |     |
+--------------+------+-----+-----+------+------+------+------+-----+
| รวมธ         | 6    | 65  | 4,3 | 6    | 4    | 6    | 3    | 62  |
| นาคารขนาดใหญ่ | ,592 | .69 | 81, | 6.66 | ,809 | 9.95 | ,742 | .77 |
|              | ,539 |     | 898 |      | ,438 |      |      |     |
+--------------+------+-----+-----+------+------+------+------+-----+
| 1.           | 828  | 8   | 5   | 8.64 | 581  | 8.45 | 586  | 9   |
| ธนาค         | ,727 | .26 | 67, |      | ,241 |      |      | .83 |
| ารกรุงศรีอยุธยา |      |     | 970 |      |      |      |      |     |
+--------------+------+-----+-----+------+------+------+------+-----+
| 2.           | 589  | 5   | 3   | 5.20 | 413  | 6.01 | 452  | 7   |
| ธ            | ,426 | .87 | 42, |      | ,236 |      |      | .58 |
| นาคารทหารไทย |      |     | 037 |      |      |      |      |     |
+--------------+------+-----+-----+------+------+------+------+-----+
| 3.           | 481  | 4   | 3   | 4.85 | 242  | 3.53 | 257  | 4   |
| ธนาคารธนชาต  | ,974 | .80 | 19, |      | ,791 |      |      | .31 |
|              |      |     | 080 |      |      |      |      |     |
+--------------+------+-----+-----+------+------+------+------+-----+
| 4.           | 400  | 3   | 2   | 3.95 | 290  | 4.22 | 424  | 7   |
| ธนาค         | ,482 | .99 | 59, |      | ,183 |      |      | .11 |
| ารนครหลวงไทย |      |     | 540 |      |      |      |      |     |
+--------------+------+-----+-----+------+------+------+------+-----+
| รวมธน        | 2    | 22  | 1,4 | 2    | 1    | 2    | 1    | 28  |
| าคารขนาดกลาง | ,300 | .92 | 88, | 2.65 | ,527 | 2.22 | ,719 | .84 |
|              | ,609 |     | 627 |      | ,451 |      |      |     |
+--------------+------+-----+-----+------+------+------+------+-----+
| 1.           | 281  | 2   | 93, | 1.42 | 96   | 1.40 | 32   | 0   |
| ธน           | ,071 | .80 | 062 |      | ,239 |      |      | .54 |
| าคารแสตนดาร์ด |      |     |     |      |      |      |      |     |
|              |      |     |     |      |      |      |      |     |
| ชาร์เตอร์ด     |      |     |     |      |      |      |      |     |
| (ไทย)        |      |     |     |      |      |      |      |     |
+--------------+------+-----+-----+------+------+------+------+-----+
| 2.           | 248  | 2   | 1   | 2.38 | 152  | 2.21 | 146  | 2   |
| ธนาคารยูโอบี   | ,113 | .47 | 56, |      | ,139 |      |      | .45 |
|              |      |     | 700 |      |      |      |      |     |
+--------------+------+-----+-----+------+------+------+------+-----+
| 3.           | 162  | 1   | 1   | 2.15 | 48   | 0.71 | 44   | 0   |
| ธนาคารทิสโก้   | ,346 | .62 | 41, |      | ,609 |      |      | .74 |
|              |      |     | 329 |      |      |      |      |     |
+--------------+------+-----+-----+------+------+------+------+-----+
| 4.           | 143  | 1   | 1   | 1.56 | 75   | 1.10 | 62   | 1   |
| ธนา          | ,949 | .44 | 02, |      | ,933 |      |      | .04 |
| คารเกียรตินาคิน |      |     | 744 |      |      |      |      |     |
+--------------+------+-----+-----+------+------+------+------+-----+
| 5.           | 139  | 1   | 89, | 1.37 | 93   | 1.37 | 149  | 2   |
| ธ            | ,210 | .39 | 729 |      | ,944 |      |      | .50 |
| นาคารซีไอเอ็มบี |      |     |     |      |      |      |      |     |
| ไทย          |      |     |     |      |      |      |      |     |
+--------------+------+-----+-----+------+------+------+------+-----+
| 6.           | 72   | 0   | 50, | 0.77 | 27   | 0.39 | 19   | 0   |
| ธนาคารไอซีบีซี  | ,221 | .72 | 322 |      | ,020 |      |      | .32 |
+--------------+------+-----+-----+------+------+------+------+-----+
| 7.           | 62   | 0   | 42, | 0.64 | 27   | 0.39 | 31   | 0   |
| ธนาคาร       | ,363 | .62 | 030 |      | ,089 |      |      | .52 |
| แลนด์แอนด์เฮาส์ |      |     |     |      |      |      |      |     |
| เพื่อรายย่อย    |      |     |     |      |      |      |      |     |
+--------------+------+-----+-----+------+------+------+------+-----+
| 8.           | 16   | 0   | 13, | 0.21 | 11   | 0.17 | 13   | 0   |
| ธน           | ,824 | .17 | 720 |      | ,427 |      |      | .22 |
| าคารไทยเครดิต |      |     |     |      |      |      |      |     |
+--------------+------+-----+-----+------+------+------+------+-----+
| 9.           | 16   | 0   | 13, | 0.20 | 5    | 0.08 | 4    | 0   |
| ธนาคารเมกะ   | ,390 | .16 | 213 |      | ,780 |      |      | .07 |
| สากลพาณิชย์    |      |     |     |      |      |      |      |     |
+--------------+------+-----+-----+------+------+------+------+-----+
| รวมธ         | 1    | 11  | 7   | 1    | 538  | 7.83 | 500  | 8   |
| นาคารขนาดเล็ก | ,142 | .39 | 02, | 0.69 | ,180 |      |      | .39 |
|              | ,487 |     | 849 |      |      |      |      |     |
+--------------+------+-----+-----+------+------+------+------+-----+
| รวมทั้งสิ้น      | 10   | 100 | 6,5 | 10   | 6    | 10   | 5    | 100 |
|              | ,035 | .00 | 73, | 0.00 | ,875 | 0.00 | ,961 | .00 |
|              | ,635 |     | 374 |      | ,069 |      |      |     |
+--------------+------+-----+-----+------+------+------+------+-----+
| ที่มา: ธ.พ.    |      |     |     |      |      |      |      |     |
| 1.1          |      |     |     |      |      |      |      |     |
| ธนาคาร       |      |     |     |      |      |      |      |     |
| แห่งประเทศไทย |      |     |     |      |      |      |      |     |
+--------------+------+-----+-----+------+------+------+------+-----+
| หมายเหตุ: 1.  |      |     |     |      |      |      |      |     |
| ธพ.ขนาดใหญ่   |      |     |     |      |      |      |      |     |
| คือ           |      |     |     |      |      |      |      |     |
| ธนาคา        |      |     |     |      |      |      |      |     |
| รที่มีส่วนแบ่งการ |      |     |     |      |      |      |      |     |
| ตลาดด้านสินทรัพ |      |     |     |      |      |      |      |     |
| ย์มากกว่าร้อยละ |      |     |     |      |      |      |      |     |
| 10           |      |     |     |      |      |      |      |     |
+--------------+------+-----+-----+------+------+------+------+-----+
| 2.           |      |     |     |      |      |      |      |     |
| ธพ.ขนาดกลาง  |      |     |     |      |      |      |      |     |
| คือ           |      |     |     |      |      |      |      |     |
| ธนา          |      |     |     |      |      |      |      |     |
| คารที่มีส่วนแบ่งก |      |     |     |      |      |      |      |     |
| ารตลาดด้านสินท |      |     |     |      |      |      |      |     |
| รัพย์ตั้งแต่ร้อยละ |      |     |     |      |      |      |      |     |
| 3 ถึงร้อยละ 10 |      |     |     |      |      |      |      |     |
+--------------+------+-----+-----+------+------+------+------+-----+
| 3.           |      |     |     |      |      |      |      |     |
| ธพ.ขนาดเล็ก   |      |     |     |      |      |      |      |     |
| คือ           |      |     |     |      |      |      |      |     |
| ธนาคา        |      |     |     |      |      |      |      |     |
| รที่มีส่วนแบ่งการ |      |     |     |      |      |      |      |     |
| ตลาดด้านสินทรัพ |      |     |     |      |      |      |      |     |
| ย์น้อยกว่าร้อยละ |      |     |     |      |      |      |      |     |
| 3            |      |     |     |      |      |      |      |     |
+--------------+------+-----+-----+------+------+------+------+-----+

5.  ช่องทางการให้บริการ

โดยรวมเป็นการแสดงถึงช่องทางการให้บริการผ่านเครือข่ายสาขา สำนักงานธุรกิจ
ศูนย์ธุรกิจต่างประเทศ สำนักแลกเปลี่ยนเงินตราต่างประเทศ และจำนวนเครื่อง ATM ณ วันที่ 31
ธันวาคม 2553 ดังนี้

-   เครือข่ายการให้บริการ

  ตารางแสดงเครือข่ายการให้บริการของธนาคาร ณ วันที่ 31 ธันวาคม 2553 แบ่งตามภูมิภาค

+-------------------------+------------+----------------+-------------+
|                         |            |                | หน่วย : แห่ง  |
+-------------------------+------------+----------------+-------------+
|                         | จำนวนทั้งสิ้น  | ก              | ต่างจังหวัด    |
|                         |            | รุงเทพและปริมณฑล |             |
+-------------------------+------------+----------------+-------------+
| -   เครื่อง ATM           | 7,118      | 2,524          | 4,594       |
+-------------------------+------------+----------------+-------------+
| -   สาขาในประเทศ        | 962        | 245⁽¹⁾         | 717         |
+-------------------------+------------+----------------+-------------+
| -   สำนักงานธุรกิจ         | 63         | 22             | 41          |
+-------------------------+------------+----------------+-------------+
| -   ศูนย์ธุรกิจต่างประเทศ    | 19         | 14             | 5           |
+-------------------------+------------+----------------+-------------+
| -   Convenience         | 86         | 23             | 63          |
|     corner⁽²⁾           |            |                |             |
+-------------------------+------------+----------------+-------------+
| -   เคาน์เตอร์แสนสะดวก⁽³⁾ | 116        |                |             |
+-------------------------+------------+----------------+-------------+

  หมายเหตุ: 1. เฉพาะกรุงเทพ ไม่รวมปริมณฑล

  2. Convenience Corner ให้บริการแลกเปลี่ยนเงินตรา รับชำระเงินกู้
  และให้บริการฝากเงิน ตลอดจนรับชำระค่าสินค้าและบริการด้านสาธารณูปโภค

3.  เคาน์เตอร์แสนสะดวก ให้บริการด้านการฝากเงิน และถอนเงิน
    ตลอดจนชำระค่าสินค้าและบริการด้านสาธารณูปโภคต่างๆ ผ่าน พันธมิตรของธนาคาร อาทิ
    ที่ทำการไปรษณีย์ และสหกรณ์การเกษตร เพื่อให้บริการแก่ประชาชนในพื้นที่ห่างไกล
    อีกทั้งธนาคารได้ร่วมกับสหกรณ์ออมทรัพย์ของหน่วยงานภาครัฐพัฒนาระบบงานสหกรณ์ออนไลน์
    (KTB CO-OP Direct Connect) เพื่อให้สมาชิกสหกรณ์ฯ สามารถทำธุรกรรมผ่านเครื่อง
    ATM ของธนาคารได้แบบ Online Real Time ซึ่งสมาชิกสหกรณ์ฯ
    จะได้รับความสะดวกสบายเพิ่มมากขึ้น

    -   บริการอิเล็กทรอนิกส์

เนื่องจากปัจจุบันการให้บริการของธนาคารมุ่งเน้นความสะดวกรวดเร็วทันต่อเวลา
ธนาคารจึงได้ขยายช่องทางการให้บริการเพิ่มเติม
โดยการให้บริการทางอิเล็กทรอนิกส์ซึ่งจะมุ่งเน้นความปลอดภัยกับการทำธุรกรรมต่างๆ
เทียบเท่ากับการทำธุรกรรมผ่านสาขาแบบเดิม โดยกลุ่มลูกค้าเป้าหมายคือ
กลุ่มลูกค้าที่ต้องการความสะดวกรวดเร็วในการรับบริการและไม่สะดวกที่จะไปรับบริการที่สาขาของธนาคาร
โดยบริการอิเล็กทรอนิกส์ของธนาคาร ได้แก่

  1) บริการที่เครื่อง ATM / ADM และเครื่อง Update Passbook

  1.1) บริการที่เครื่องถอนเงินสดอัตโนมัติ (ATM) และเครื่องฝากเงินสดอัตโนมัติ (ADM)
  เปิดบริการตลอด 24 ชั่วโมงทุกวัน เพื่อให้บริการถอนเงิน ฝากเงิน
  โอนเงินระหว่างบัญชีของลูกค้าเอง หรือโอนไปยังบัญชีของผู้อื่น ระหว่างบัญชีภายในธนาคาร
  หรือบัญชีธนาคารอื่น การสอบถามยอดเงินคงเหลือในบัญชี การชำระหนี้/สอบถามยอดเงินกู้
  การเติมเงิน (Top Up) เข้าบัตร KTB E-Money Card การชำระเงินเพื่อซื้อตั๋วเครื่องบิน
  การแปลงค่าสกุลเงินบนเครื่อง ATM การชำระหรือเติมเงินค่าสินค้าและบริการต่างๆ
  ด้วยการป้อนเงื่อนไขการชำระ หรือใช้วิธีง่ายๆ ด้วยการอ่าน Barcode เช่น ค่าไฟฟ้า
  ค่าโทรศัพท์มือถือ ค่าบัตรเครดิต ค่าเบี้ยประกัน ค่าภาษีสรรพากร เป็นต้น
  รวมถึงการสมัครใช้บริการต่างๆ เช่น สมัครใช้บริการ KTB Online สมัครใช้บริการ KTB
  Pocket Banking สมัครบริการหักบัญชีอัตโนมัติ เป็นต้น พร้อมมั่นใจได้ด้วยใบบันทึกรายการ
  (Slip) ที่ใช้เป็นหลักฐานในการตรวจสอบการทำรายการได้

1.2) บริการที่เครื่อง Update Passbook เป็นบริการปรับสมุดเงินฝากอัตโนมัติ
โดยไม่ต้องผ่านเคาน์เตอร์สาขา

  2) บริการ Krung Thai Tele bank เป็นบริการทางการเงินผ่านโทรศัพท์ชนิดกดปุ่ม
  หมายเลข 1551 ที่อำนวยความสะดวกให้กับลูกค้าทั้งประเภทบุคคลทั่วไปและนิติบุคคล
  โดยลูกค้าสามารถใช้บริการต่างๆ ในระบบ ได้แก่
  การสอบถามยอดเงินคงเหลือได้ทั้งที่เป็นสมาชิก Krung Thai Tele bank และผู้ถือบัตร ATM
  การอายัดบัตรผ่านระบบอัตโนมัติ โดยเลือกระบุ หมายเลขบัญชี หรือ หมายเลขหน้าบัตร หรือ
  หมายเลขบัตรประชาชนอย่างใดอย่างหนึ่งในการทำรายการ
  อีกทั้งยังเพิ่มความมั่นใจให้กับลูกค้าด้วยบริการแจ้งยอดเงินคงเหลือในบัญชีหลังจากทำรายการอายัดบัตร
  บริการอายัดสมุดบัญชี สอบถามรายการเคลื่อนไหวทางบัญชี การโอนเงินระหว่างบัญชี
  การชำระค่าสินค้าและบริการ การเติมเงินโทรศัพท์มือถือ (Top Up) เติมเงินเข้าบัตร
  E-Money Card การชำระหนี้และสอบถามยอดหนี้เงินกู้ การสมัครใช้บริการ SMS Alert
  การลงทะเบียนเรียน บริการด้านเช็ค การขอเอกสารหลักฐานทางการเงินผ่านเครื่องโทรสาร
  และการสอบถามข้อมูลธนาคาร เช่น อัตราดอกเบี้ย อัตราแลกเปลี่ยน เป็นต้น

  3) บริการ Mobile Banking เป็นบริการทางการเงินผ่านโทรศัพท์เคลื่อนที่
  สำหรับลูกค้าบุคคลทั่วไป โดยลูกค้าสามารถใช้บริการต่าง ๆ ในระบบ ได้แก่ บริการด้านการบัญชี
  คือลูกค้าสามารถสอบถามยอดเงินคงเหลือ สอบถามรายการเคลื่อนไหว
  โอนเงินระหว่างบัญชีตนเอง โอนเงินไปยังบัญชีบุคคลอื่น และบัญชีต่างธนาคาร
  ชำระค่าสินค้าและบริการ เป็นต้น ซึ่งธนาคารมีระบบ Mobile Banking ให้บริการกับลูกค้า 2
  ระบบ เพื่อเพิ่มทางเลือกให้กับลูกค้าได้ใช้งานระบบที่เหมาะกับโทรศัพท์มือถือ หรือ
  ลักษณะการใช้งานของลูกค้าดังนี้

1.  KTB Online@Mobile เป็นระบบ Mobile Banking ที่นำบริการ KTB Online มาอยู่บน
    Mobile โดยพัฒนาเป็น 2 รูปแบบ ได้แก่ Web Application
    ช่วยให้ลูกค้าสามารถเข้าระบบผ่านโทรศัพท์มือถือที่ใช้งาน Web ได้ทุกเครื่อง และพัฒนาเป็น
    Application เพื่อเพิ่มความสะดวกสำหรับลูกค้าที่ใช้โทรศัพท์มือถือ Iphone
    โดยลูกค้าสามารถสมัครใช้บริการได้ที่สาขา หรือลูกค้า KTB Online สามารถใช้ ID และ
    Password ของ KTB Online เข้าระบบได้ทันที โดยไม่ต้องสมัครใช้บริการ
    ซึ่งจะช่วยอำนวยความสะดวกให้ลูกค้าทำธุรกรรมทางการเงิน ทั้งโอนเงิน
    ชำระเงินค่าสินค้าและบริการ/ชำระหนี้เงินกู้ เรียกดูยอดเงินคงเหลือ
    ชื้อ-ขายสับเปลี่ยนกองทุนได้ทุกที่ ทุกเวลา

2.  KTB Pocket Banking เป็นระบบ Java Application สำหรับโทรศัพท์ที่รองรับ Java
    โดยลูกค้าต้องแจ้งเบอร์โทรศัพท์ที่ต้องการใช้งาน
    และสามารถทำรายการจากเครื่องที่ติดตั้งโปรแกรมจากธนาคารเท่านั้น ทั้งนี้
    ลูกค้ายังสามารถใช้บริการสอบถามข้อมูล เช่น อัตราแลกเปลี่ยน อัตราดอกเบี้ย ผ่าน KTB
    Pocket Banking ได้อีกด้วย

  4) บริการ KTB Online เป็นบริการทางการเงินผ่าน Internet (Internet Banking)
  สำหรับลูกค้าบุคคลทั่วไปผ่านWebsite ของธนาคาร (www.ktb.co.th)
  และทางโทรศัพท์มือถือผ่านระบบ KTB Online@Mobile (m.ktb.co.th)
  โดยลูกค้าสามารถใช้บริการต่าง ๆ ในระบบ ได้แก่ บริการด้านการบัญชี
  คือลูกค้าสามารถเรียกดูข้อมูล Account Summary ยอดเงินคงเหลือ
  รายการเคลื่อนไหวทางบัญชี Download Statement โอนเงินระหว่างบัญชีตนเอง
  โอนเงินไปยังบัญชีบุคคลอื่น และบัญชีต่างธนาคาร ทั้งแบบปกติ และมีรหัส (E-Cheque)
  บริการชำระค่าสินค้าและบริการ บริการด้านเช็คและบัตร
  ซึ่งลูกค้าสามารถกำหนดการโอนเงินและชำระเงินล่วงหน้า /ซ้ำอัตโนมัติได้ (Future
  /Recurring) บริการซื้อ-ขายสับเปลี่ยนกองทุน KTAM นอกจากนี้
  ลูกค้ายังสามารถบริหารจัดการทางการเงินได้ด้วยตนเอง อาทิ เช่น
  การกำหนดวงเงินการใช้บริการของแต่ละบัญชี การเพิ่มบัญชีตนเอง บัญชีบุคคลอื่น
  และบัญชีต่างธนาคาร การตั้งชื่อแทนบัญชี (Alias Name) อายัดสมุดบัญชี อายัดบัตร ATM
  อายัดเช็ค การเปิดบัญชีเงินฝากประจำผ่าน KTB Online
  ตั้งค่าการแจ้งเตือนเมื่อเข้าใช้งาน(SMS Notify Login)
  และแจ้งเตือนเมื่อมีการทำรายการทางการเงินตามจำนวนเงินที่ธนาคารระบุ ผ่านโทรศัพท์มือถือ
  (SMS Alert) และอื่นๆ

  5) บริการ KTB E-commerce เป็นบริการที่ธนาคารเปิดขึ้นเพื่อรองรับธุรกรรม Online
  ของผู้ที่มีการซื้อขายสินค้าและบริการของร้านค้าที่มีการซื้อขายบน Internet
  รวมไปถึงการชำระค่าสาธารณูปโภคที่ตกลงกับธนาคารโดยชำระเงินผ่าน Payment Gateway
  ของธนาคารซึ่งทำให้ธนาคารสามารถให้บริการครอบคลุมมากยิ่งขึ้น อาทิเช่น

-   สมัครใช้บริการหักบัญชีเพื่อชำระค่าสาธารณูปโภค ค่าสินค้าและบริการอัตโนมัติ (Direct
    Debit) ผ่านเครื่อง ATM และ KTB Online

-   สมัครใช้บริการอิเล็กทรอนิกส์ต่อเนื่อง ได้แก่ สมัครใช้บริการ KTB Online, Mobile
    Banking ผ่านเครื่อง ATM

-   ชำระค่าลงทะเบียนเรียนผ่าน E-Channel

-   ลงทะเบียนเรียนผ่าน Internet Banking และ Tele Banking

-   บริหารจัดการทางการเงินได้ด้วยตนเอง อาทิเช่น
    การกำหนดวงเงินการใช้บริการของแต่ละช่องทาง การเพิ่มบัญชีตนเอง บัญชีบุคคลอื่น
    และบัญชีต่างธนาคาร การตั้งชื่อแทนบัญชี (Alias Name) อายัดสมุดบัญชี อายัดบัตร ATM
    อายัดเช็ค และอื่น ๆ

-   บริหารจัดการกองทุนได้ด้วยตนเอง ทั้งการซื้อ-ขาย-สับเปลี่ยน กองทุน ผ่าน KTB Online
    และ KTB Online@Mobile

-   สมัครใช้บริการแจ้งเตือนเมื่อมีการทำรายการทางการเงินตามจำนวนเงินที่ธนาคารระบุผ่านโทรศัพท์มือถือ
    (SMS Alert)

-   สมัครใช้บริการแจ้งเตือนเมื่อเข้าสู่ระบบ KTB Online (SMS Notify Login)

-   ให้บริการข้อมูล Credit Bureau (NCB) ผ่านเครื่อง ATM และสาขา

[1] ธนาคารพาณิชย์จดทะเบียนในประเทศตามรายงานของธปท.